qundao/data-zh-poetry huggingface dataset:
孝嘉侄过予并诒以诗同和
作者：颜佩芳
朝代：清
体裁：七言律诗

年来踪迹各西东，乍见翻疑是梦中。愧我能裁谢氏絮，喜君不堕庾家风。千秋事业还凭立，数载离情得暂同。正沸炉声归棹促，一番聚散苦匆匆。
挽彭玉麟联
作者：颜允谦
朝代：清
体裁：联

后曾袭侯十月考终，厄闰黄杨，乡国同声悲二老；是韩蕲王一流人物，名垂青简，芳馨共播足千秋。
吊赵处士琰墓
作者：颜元
朝代：清

孝友清高素慕君，神交未遂范张心。白虹贯日当年事，遂拜孤坟凭吊深。
题荆轲山
作者：颜元
朝代：清

峰顶浮屠挂晓晴，当年匕首入强嬴。燕图未染秦王血，山色于今尚不平。
九月十日子纶员外招同诸公东河泛舟作歌
作者：颜光敏
朝代：清
体裁：古风

我生随地逢重阳，放船独数金陵快。江心柁楼一丈高，坐见洪涛纳千派。赤波万顷连扶桑，突立江豚向天拜。烂醉岂知津吏迎，狂呼每犯舟人戒。自从都市饱尘坱，常忆秋空浮沆瀣。潞河以西接天庾，俨如斥堠分疆界。田郎才大无与俦，衙前秋水添澎湃。摐金伐鼓罗众宾，短咏长歌出官廨。昨宵雨阻龙山饮，晓云散落如崩坏。游鱼泼刺跳相溅，菊花细琐沿村卖。庆丰闸水争喧豗，煦沬旋涡转幽怪。海上鲸鲵不自戢，空中雕鹗谁能铩。金台已平马骨朽，当杯岂暇论兴败。与君细话金陵游，梦魂相逐怜行迈。何时携手三山巅，下瞰神州似纤芥。
京口
作者：颜光敏
朝代：清

十里荒烟接岸青，金焦疑对两浮萍。连山北断江楼出，潮水东还海气腥。机杼并愁鲛室尽，鼓鼙空向鹭门停。归舟拟雪苍生泪，只恐君王不忍听。
张茅
作者：颜光敏
朝代：清

驿树参差陇麦交，微茫一径是张茅。河流绕地浮三晋，山势连空结二崤。云外旌旗闲古戍，洞中烟火出危巢。岩花岸草空经眼，那得他乡有乐郊。
戊申六月十七日齐鲁地大震歌以纪之
作者：颜光敏
朝代：清

冥海禺强立天门，啄害下人乘夜昏。耳间青蛇双噀火，蜿蜒竞与蛟螭奔。穿穷地肺作陶复，谽谺势欲无昆仑。大噬羵羊细蝼蚁，苍生履厚徒惛惛。千雷万霆伏床下，发声直夺飞廉魂。城郭跳踔金石走，六幕八柱手可扪。威斧怒划裂平壤，幽光腾闪疑陆浑。黄泉激水立千丈，虹霓交射相并吞。踉跄裸体走旷野，摩挲大树同鸱蹲。荒鸡不鸣狗乱吠，行冲南纪犹啍啍。闾门渐返寻骨肉，眼明喜见扶桑暾。恍疑中宵现妖梦，一时庆吊忘饔殄。共言巨鳌覆公餗，缩颈自请甘钳髡。高陵深谷瞥然改，岳渎亦失公侯尊。嗟尔东人出兵燹，版筑未就三冬温。焚巫暴尪测天意，疲氓忍使疮痏存。西方雨雹大如象，探丸篝火惊峰屯。野人习见尚云妄，监门何得彻九阍。三十年来增户口，祇愁庸调抛见孙。村头一夕遍磷火，旧鬼烦冤安足论。
斗鹑行
作者：颜光敏
朝代：清

高堂邃宇人罕过，锦囊高挂珊瑚柯。乍闻人响轩勇气，空中跳踯常傞傞。何来宾从皆秃袖，入门豪气声欢呵。服膺拳拳疑印绶，朝餐废箸犹摩挲。三尺宝床正中设，郑锦齐缕金盘陀。两鹑出囊已脱手，盛怒似欲寻干戈。朱目绀趾岂得辨，疾如激水旋双涡。注目良久三叹息，为官为私理则那。戕伐固皆尔俦类，崇朝百姓何足多？磔毛啄血供一笑，谁当与尔同痒疴？瞥然一败竟菹醢，争如《朱鹭》传铙歌。田中偃鼠饫草实，徐行不避虞人罗。乃知羽翼反为累，呜呼奈比微生何！
昭君曲
作者：颜光敏
朝代：清

一辞宫阙出秦关，长得丹青识旧颜。为报君王休爱惜，汉家征戍几人还！
望华山
作者：颜光敏
朝代：清

潼关西上见嵯峨，路入云台佳气多。万壑深松寒白日，三峰积雪照黄河。天鸡晓彻扶桑涌，石马宵鸣翠辇过。拟向青冥销永夏，莲花玉井竟如何？
柴门
作者：颜光敏
朝代：清

柴门无暑气，清兴发今朝。山雨乍连夜，溪流初断桥。秫田争乳雀，风柳厌鸣蜩。便拟褰裳去，轻泥涨未消。
洛阳
作者：颜光敏
朝代：清

城阙萧森望洛阳，西来瀍涧水汤汤。千山紫翠朝中岳，万古歌钟对北邙。故国何人凭险阻，皇天有意阅沧桑。可怜贾傅今祠庙，吴楚苍生几战场。
游燕子矶
作者：颜光敏
朝代：清

漾舟下澄江，安稳废轻楫。遥空指苍翠，久行渐重叠。石藓秋更荒，皋兰露犹裛。孤亭四环望，风磴遂屡蹑。盘涡凫雁惊，幽窟蛟龙怗。恐触冯夷宫，俯听常震慑。诘屈双银杏，天半垂黄叶。波涛撼危岩，栩栩乱风蝶。东西吴楚间，舳舻邈相接。铁锁沈千年，金陵气久厌。苍凉金粟堆，时时见樵猎。凤凰无遗音，嶰竹谁更叶。浩歌怀美人，褰裳不可涉。徬徨江雾消，斜日照城堞。
潼关
作者：颜光敏
朝代：清

连山觅路纵横断，粉堞当空结构牢。万里河流蒲坂动，九天秋色岳莲高。燕齐无计挠秦帝，关陇频闻唱《董逃》。设险当年隶畿辅，庙谟亲见紫宸劳。
登太华山·东峰
作者：颜光敏
朝代：清

东峰不可极，乃知造化尊。屹然鼎彝峙，势如虎豹蹲。松气望蔚蓝，无人践霜根。巨灵拓太古，高掌谁能扪。晨光没河汉，似有云车痕。阴风折秋花，吹落洗头盆。蜷局念乡国，久客伤精魂。且复望虞渊，散发晞朝暾。
登太华山·千尺峡
作者：颜光敏
朝代：清

青柯围翠屏，四合无嵌窦？东北穷石林，劈空悬巨霤。巉岩互喷薄，造化争一候。夭矫转蛇龙，窅冥穿鼯鼬。侧闻天籁发，旷野雷霆斗。仰井窥秋旻，浮云袅清昼。白帝觞百神，众峰为笾豆。琼台阻且长，翠葆纷何就。
登太华山·南峰
作者：颜光敏
朝代：清

侵晨望南峰，岧峣更天半。仰凌变寒温，俯视殊昏旦。平冈始徐立，亭亭步鹤鹳。游尘失秦陇，微缕求沔汉。乱山互纠结，豁然四奔窜。欹倾如海涛，泱漭天为岸。驱马过华阴，岂谓穷壮观。徘徊俯青池，濯缨复三叹。
登太华山·擦耳崖
作者：颜光敏
朝代：清

振衣更南登，诡状乃非一。蚁行缘危栈，逡巡皆股栗。侧身常甐耳，茹趾妨齧膝。吹径乾松花，滴空熟崖蜜。萧摵无人踪，坐惜幽芳失。昔闻避世乱，鸡犬喧云日。劫火烧咸秦，遥慨人代毕。遗灶尚可寻，终当置蓬室。
登太华山·瀑布
作者：颜光敏
朝代：清

溪回硖角转，三峰面始正。万仞青琅玕，瀑流下砰訇。天逼多烈风，飘洒无时定。细沫随雾消，大珠如星迸。石罅昔未辟，停泓绝人径。时挹霄汉芬，遥想菡萏盛。谁使鸿濛开，瑶宫借涵映。高罗有垂猿，登历当与并。
登太华山·犁沟
作者：颜光敏
朝代：清

犁沟划绝壁，直上无回藏。熊经复鱼贯，谁得相扶将。危柯袅撑拄，修绠垂毫芒。仰睇愁瞑眩，况乃穷八荒。昔梦逐化人，灵境空徬徨。退身渺无地，懦夫亦时强。高林绝鸟雀，万壑闻笙簧。便合此中住，弥年承玉浆。
登太华山·白云峰
作者：颜光敏
朝代：清

三峰信灵造，巍巍司寇冠。磊砢不尽泄，蚴蟉复北盘。结空出瑶几，前对香炉寒。大道望如发，豁然见长安。我行采山荪，葱茜被冈峦。秋色何时来，万里霜林丹。三川富陈迹，八水无停澜。玉女怅不顾，目断双青鸾。
登太华山·苍龙岭
作者：颜光敏
朝代：清

纡回下平坡，削成当左冲。青霄岚彩灭，蜿蟺垂苍龙。修鳞剥石藓，高脊突剑锋。神物倏幻化，雷雨愁相从。玉京多栏楯，琪树无春冬。咫尺不可接，劳心益忡忡。危巢见炊烟，下界闻夕钟。相携戒前路，日暮崖霜浓。
登太华山·西峰
作者：颜光敏
朝代：清

众险历已穷，千盘堕幽渺。西见青莲花，娟洁万象表。夕气收秦川，蜃市竞纷扰。渐觉明霞昏，忽讶繁星绕。何年采芝翁，结庐出林杪。阴壑应天鸡，空阶裂寒筱。梦余念畴昔，纤末俱了了。愿从叔卿游，自顾浮生小。
送宋观察荔裳之蜀
作者：颜光敏
朝代：清

三闾昔日沉沅湘，楚臣憭栗长悲凉。兰台巫岫类谲谏，翻令千载讥淫荒。片言立朝岂易得，何况秉节来天阊。怪君天刑谁与解，倏为霜雨周雍梁。忆昔含香坐藤院，公然白眼轻张汤。一朝受辱处囊槛，狱吏嫚侮如驱羊。拘絷反成好游癖，南穷涨海西河湟。今年被诏按巴蜀，龙墀乍见须眉苍。巴蜀年来成鬼国，蚕丛鱼凫重辟疆。颇闻中丞贡嘉穗，九茎岂得盈千箱。猰貐磨牙近城市，驺虞垂首眠通庄。神禹泣罪只辇下，穷陬无计逃桁杨。使君冠佩望鱼雅，万人祖送纷琳琅。子规昼啼岩谷静，木棉花落旌旗香。万事夷险如转烛，天公好生民寿康。皋陶庙里袭长夜，凄风苦雨君无忘。
送朱锡鬯之济南
作者：颜光敏
朝代：清

携手河桥怅去尘，历山遥望柳条春。讼庭尚有南冠客，莫向燕台思故人。
送王考功西樵归里
作者：颜光敏
朝代：清

生不愿封万户侯，但愿百岁无离忧。绕床呼卢醒复醉，瞢腾不觉清商流。向来思逐巫峡舟，君复垂翅归齐丘。瀛台荷花御沟柳，何时快作联镳游。忆昔神仙邈相接，紫骝并剪三花鬣。同时卿相皆雁行，天人忽堕修罗劫。回首刀砧梦犹怯，放臣意气凌荆聂。大江白浪高于山，歌笑中流掷轻楫。焦山古鼎龙鸟文，駮荦颇类王司勋。苍松绿藓光不分，结成缥渺空中云。尘埋波滚不能没，人间再出愁絪缊。江天安可无此君，玉堂绮席何足云。一官再罢客常满，长斋绣佛矜迂诞。秋夜渐长日苦短，破除文字挥金碗。忽睨苍生肺肝热，银瓶欲上丝绳断。古来贤达皆转蓬，尼山片席何曾暖。鲛人泪迸明月珠，可怜弃掷沈泥涂。海水直下深万里，谁施铁网求珊瑚。朝来日射黄金铺，鹤盖成阴水接轸。空劳天上悬冰壶，吁嗟归休乎大夫。
青柯坪
作者：颜光敏
朝代：清

我从华阴来，秋怀苦凄怆。一登十八盘，嗒焉如尽丧。手拂岫幌开云关，峰峦变灭无停状。狸狌啸雨猿昼啼，咫尺但愁失归向。苍藤幂历穿危栈，高下冥迷那得辨。石棱涧道仅数寻，渭水秦山几回转。举头忽讶青天开，垣屋鳞鳞缀晴巘。长松挂壁森蓬藋，细雾缘扉袅烟篆。吁嗟青柯坪，壮观真崔巍！三峰高造天，于我何有哉？安得巨灵咆哮重擘裂，二十八潭倾帝台。手挽铁船入天汉，仰攀十丈莲花开。回头却笑羡门子，坐看东海生黄埃。
麦雨叹
作者：颜光敏
朝代：清

宁逢旱魃行，莫见商羊舞。小麦黄时赛田祖，汗流肩赪何太苦。霏霏霪雨连三旬，却恨炎曦在何所。咋日飞蛾空麦头，今朝麦尾生黄牛。嘉实几日作糠秕，长饥更待凉风秋。劝农使者来省耘，麦花布野扬苾芬。岂知仓庾有灾眚，翻嗔野老多传闻。频年屡歉蒙宽假，秋来并命鞭箠下。蛾兮牛兮何为者，腼然食我仓中粟，何不往遮使君马。
去安顺
作者：颜光猷
朝代：清

苗女蛮童且自亲，家乡万里可怜身。黄堂自笑衷肠软，五载何曾毙一人。山高地僻景荒残，白发黄堂去习安。漫说三年金十万，何人留得一钱看。
去安顺·其一
作者：颜光猷
朝代：清

苗女蛮童且自亲，家乡万里可怜身。黄堂自笑衷肠软，五载何曾毙一人。
去安顺·其二
作者：颜光猷
朝代：清

山高地僻景荒残，白发黄堂去习安。漫说三年金十万，何人留得一钱看。
宿蟠龙山法海寺
作者：颜光猷
朝代：清

山势蟠龙敞一门，天花历历蹑云根。秋高露湿双松白，夜静镫寒一殿昏。石景山前还系马，秘魔崖上更啼猿。何当同鼓西山屐，粮尽今朝且莫论。
挽彭玉麟联
作者：颜其祥
朝代：清
体裁：联

君眼夙垂青，履戴同厚地高天，长使五中铭盛德；我怀难尽白，衰病留残喘余息，尽将双泪报斯人。
秋晚登黔灵山
作者：颜嗣徽
朝代：清

岱宗七十二家封，不到南天别有峰。半壁烟萝嵌古碣，一林霜叶锁寒钟。山环玉？回奔马，瀑倒银河启蛰龙。试展胸怀发清啸，虚声时度最高松。
秋晚登黔灵山
作者：颜嗣徽
朝代：清
体裁：七言律诗

岱宗七十二家封，不到南天别有峰。半壁烟萝嵌古碣，一林霜叶锁寒钟。山环玉𩍐回奔马，瀑倒银河启蛰龙。试展胸怀发清啸，虚声时度最高松。
阳朔寿阳书院联
作者：颜嗣徽
朝代：清
体裁：联

科名开自大中，更期继起有人，议谥当如祠部直；山水甲于天下，何幸宦游到此，论文因悟史迁奇。
德化道中
作者：颜宗仪
朝代：清

朝曦乍逼又成阴，凉入篮舆石气侵。岸被江冲危欲断，村缘云拥近难寻。南飞已堕蓬山翮，北望仍悬魏阙心。晚宿莫辞茅店陋，风泉绕屋作鸣琴。
忆岸堂前辈
作者：颜懋伦
朝代：清

不须仙鬼论才华，绝代风流第一家。十度春风思玉笛，百年夜雨哭桃花。石门山好秋将尽，虚白堂空月欲斜。为语竹西桥畔客，近来名士久浮槎。
梦中船联
作者：颜敏
朝代：清
体裁：联

月临波作案；云倚树为屏。
清远舟中
作者：颜斯总
朝代：清

起望遥天半蔚蓝，离愁如草不胜芟。夕阳残后犹随柁，春水高时欲上帆。路近好山劳应拉，身从人海悟仙凡。同袍惜别殷勤甚，旧酒痕今在故衫。
湘江夜泛偶作
作者：颜斯总
朝代：清

湘水无波镜面平，卧听柔橹梦难成。多情只有娟娟月，照著天涯分外明。
移居光孝寺寄陈仲卿
作者：颜斯总
朝代：清

久将云水拟行踪，小住招提百虑空。长物尚余黄卷在，生涯依旧短檠中。神仙字已三番食，弥勒龛真此日同。忽忆仲翔知己语，思君迢递遣诗筒。
访秫坡先生钓台故址
作者：颜时普
朝代：清

壮岁辽东戍，归来一钓翁。功名符止水，师友剩高风。断碣苍烟外，危矶夕照中。桐江有遗迹，寄托古今同。
与同人由格子烟墩夜行，晓达苦水和壁间韵
作者：颜检
朝代：清

挥鞭催去马，联骑共宵征。旷碛堆沙白，孤星入曙明。地荒村树断，天阔晓风清。戍客生还矣，凄迷塞外情。
宿星星峡
作者：颜检
朝代：清

星星峡口雪不封，峡前怪石蟠虬龙。崖奔欲合水分界，径逼生寒人改容。高垒作峰列堠火，众山当户如垣墉。戍楼吹角日西坠，远寺一声闻暮钟。
宿沙泉
作者：颜检
朝代：清

路上半沙碛，山中宁有泉？水悬车一篓，人憩屋三椽。墙角唤新鸟，几前寒旧毡。天涯不岑寂，展箧理诗篇。
宿苦水
作者：颜检
朝代：清

昨日宿沙泉，今日宿苦水。沙泉泉不甘，苦水水非旨。水胡以苦名，事则以实记。以此例沙泉，纯盗虚声矣。日午闻村鸡，我车适至止。茶炉手自烹，松炭烟徐起。挹彼峡水来，悟彻清冷指。古琴和者希，独弹有妙理。澹味知者谁，交深莫与此。愔愔证素心，穆然思君子。
巴里坤
作者：颜检
朝代：清

背郭岭嵯峨，环城海不波。镇西新府治，拱北旧沙陀。事纪唐贞观，碑留汉永和。裴公遗迹在，悔未一摩挲。
微雪得句
作者：颜检
朝代：清

塔影依墙立，钟声入暮来。云飞高岭薄，鸟掠夕阳回。老眼惟余倦，闲心未尽灰。雪花飘不住，帘下好衔杯。
春雁
作者：颜检
朝代：清

春雨洒我庭，好风吹我衣。云影留微阴，日光澹余晖。雁阵来玉门，嘹唳长空飞。修翎度雪岭，回顾嗟天涯。同此声嗷嗷，遗音胡不悲。湘水非故土，良时早旋归。
晚秋词
作者：颜检
朝代：清

斜阳欲落犹未落，闲庭悄悄风吹幕。禽栖倦翼入疏林，菊写芳容剩残萼。深闺寂寞凉侵肌，秋怨秋愁将语谁。手执并刀共牙尺，亲裁长短寄寒衣。巷柝沈沈夜已永，凌晨顿觉秋光冷。霜树低垂鸦未飞，玉炉初暖烟逾静。佳人睡起倦含嚬，欲整衣裳粉自匀。身倚阑干意怊怅，庭前尚有未归人。
晚秋词·其一
作者：颜检
朝代：清

斜阳欲落犹未落，闲庭悄悄风吹幕。禽栖倦翼入疏林，菊写芳容剩残萼。深闺寂寞凉侵肌，秋怨秋愁将语谁。手执并刀共牙尺，亲裁长短寄寒衣。
晚秋词·其二
作者：颜检
朝代：清

巷柝沈沈夜已永，凌晨顿觉秋光冷。霜树低垂鸦未飞，玉炉初暖烟逾静。佳人睡起倦含嚬，欲整衣裳粉自匀。身倚阑干意怊怅，庭前尚有未归人。
格子烟墩旅舍和壁间韵
作者：颜检
朝代：清

君将西域景，领略客程中。影顾鸿惊塞，声闻鹤唳空。壮怀还说剑，浮迹远飘蓬。要识彼苍意，宁嗟吾道穷？
由南山口至松树塘
作者：颜检
朝代：清

南山之南山岧峣，满山白雪堆琼瑶。我从山口入山去，直欲置身绝顶扪青霄。所在皓以洁，入目清无嚣。危峰互高下，怪石争硗礅。十里五里时有疏林相掩映，还听冰融春涧潺湲一水鸣轻涛。轻涛殊不恶，游禽亦共乐。几阵乌鸦绕树飞，忽闻雌雉山梁作。引领望山梁，高处生寒光。崩崖欲断不得断，冻云如卧还如僵。云接山峰峰积雪，混然一气含苍茫。山灵招我顾我笑，微风拂拂恍惚相引来天阊。乱山束车路，山鸟导先步。步步入崔嵬，一步一回顾。回顾已失岭下村，举头复见青松树。松树争茏苁，树树涵烟容。嗟我月余不及见，对之能勿开心胸。心胸开，坐莓苔，松风入耳声悠哉。风声松声相喧您，一鞭遥指顶上来。顶上真窅窱，崇高立孤庙。群山相与环，旭日临空照。观者于兹叹神奇，愧我尘踪今亦到。此山穹窿自古今，我来俯仰还凭吊。庙中却立循阶墀，庙外踯躅观唐碑。碑文漫漶字残蚀，碑石斑驳光陆离。匆匆拂拭不能尽其词，词中约略惟纪侯姜师。侯姜师绩不足尚，贞观事业犹于千载想见之。驱车下山去，短桥复几度。山雪溪雪白有痕，岭松涧松碧无数。君不见盘旋屈曲如游龙，当空一落奇势飞动多横纵。又不见虬髯巍巍直立致天矫，独以瘦硬铁骨支撑寒漠奋鳞爪。或且谡谡如鸣籁，或复亭亭如张盖。参差历落不知几经春，坐阅往来过客同沤尘。孤干贞心总不改，苍颜翟黛终有神。松兮松兮孰与写其真，竟与天光山光相嘘相噙浩渺通无垠。去路何回沿，四面凌巑岏。凿石以开道，盛夏犹余寒。萦纡山势曲而曲，毗连磴道盘复盘。围以石墙垣，缭以木栏干。缘溪绝窈窕，何处闻哗喧。悠然雪径开三三，郁然松荫青毵毵。云迷北山北，路越南山南。人影乱移树影静，后车还接前车谈。前后车遥长亘里，声息相闻仅如咫。才看古干横马前，倏仰乔柯出云底。忆昔官南滇，曾上哀牢山。哀牢山头老松几万本，松花松叶落地如铺毡。清阴下，跨骢马；款段徐行神潇洒，飘飘一若登仙者。今日坐松间，又似重游也。乃知人间清闲真境不易得，得之往往在于寂寞荒凉之穷野。日落晚风凉，人来松树塘。眼波集暮景，鼻观闻松香。山峨峨兮水汤汤，雪皑皑兮松苍苍。安得此间买田一二顷，终吾身兮以徜徉。
由库舍图岭至南山口
作者：颜检
朝代：清

叠嶂层峦百里程，草根怒茁树峥嵘。山开鸟道通车道，涛落松声和涧声。水石崎岖荒碛冷，村庄零落暮烟横。东回马首情何极，又望云边捍深城。
由松树塘至奎素
作者：颜检
朝代：清

今朝辞谷口，又觉塞原宽。树色微茫辨，山容远近看。好风生野草，余雪勒春寒。鞭指前村路，夕阳还未残。
由松树塘至库舍图岭
作者：颜检
朝代：清

松塘有松松满山，千松万松盘复盘。盘山松高凌绝顶，天光云影迷青峦。青峦去天不逾咫，谡谡松涛入人耳。不知身在最高峰，但见天风落松子。
由色壁口至大石头
作者：颜检
朝代：清

又陟崎岖路，危坡逐渐登。车声闻历碌，石势竟崚嶒。山暖冰融涧，雪消水满塍。夕阳投旅店，岚影尚层层。
由蒲圻口晓发
作者：颜检
朝代：清

一舸凌江去，江潮汇百蛮。初阳争晓树，宿雾失青山。风到帆欹侧，天空鸟往还。垂杨犹未老，秋色浅深间。
由长流水至黄芦冈
作者：颜检
朝代：清

东方欲明晓星起，晨鸡喔喔鸣不已。鞭丝遥指黄芦冈，一日征程八十里。马足蹴踏浮沙间，春风荡漾春光还。朝暾初射边方路，积雪微明塞外山。山色莽莽雪分界，我来看山如看画。白云当空如雪霏，白雪在山如云挂。云满山腹雪满巅，奇观还结域外缘。正若穷探香雪海，琼英玉屑堆青天。方今四海尽涵宥，准回诸部置亭堠。西缘葱岭北沙陀，重驿而来争辐辏。我从马上瞻遥峰，峰峰环列如附庸。诘朝行过南山口，涛声入耳闻青松。
贵州巡抚署斋联
作者：颜检
朝代：清
体裁：联

两袖入清风，静忆此生宦况；一庭来好月，朗同吾辈心期。
过岳阳楼
作者：颜检
朝代：清

西湖湖水阔，东湖湖水长。东西同一湖，湖色争天光。我昔曾往东湖去，去时忝作潇湘主。我今复向西湖游，游踪重上岳阳楼。岳阳楼下多樯橹，天高秋朗澄沙渚。晨光暮霭气万千，日往月来人今古。古今作者皆登临，谁识先忧后乐心。山岳江湖自形胜，乾坤吴楚多胸襟。胸襟亦何托，古人不可作。先迹手摩挲，读罢泪并落。泪落不能收，霜露春复秋。回头已卅载，此日来孤舟。此日孤舟空往还，半年三度看君山。三度君山长不改，嗟我白发非故颜。
送酒至兴隆寺作歌柬树崖
作者：颜检
朝代：清

山云淰淰山风微，雪花点点如花飞。笑君无事抱膝坐，风生几席云生衣。豁达胸襟溢眉宇，皤皤其腹丰其颐。豪兴于此正不浅，何堪藜藿充朝饥。故人赠我春酿酒，烹鲜更佐冰鱼肥。吾侪山居任啸傲，还同野马无缰羁。好景在眼杯在手，酩酊痛饮复奚辞。命我仆，捧君卮。瓶已罄，再酌之。但期耳热情胥怡，此味何必他人知。雪如不止山路欹，君其醉矣无须归。
长流水
作者：颜检
朝代：清

汉差人已往，唐镇迹仍留。不少去来客，都怀念古愁。三春惊半度，一水竟长流。好把轻瓢邑，烹泉酌茗瓯。
长流水二首
作者：颜检
朝代：清

汉差人已往，唐镇迹仍留。不少去来客，都怀今古愁。三春惊半度，一水竟长流。好把轻瓢浥，烹泉酌茗瓯。暂息轮蹄处，边村落日斜。檐前栖怖鸽，树外听归鸦。绕屋垂溪柳，当春放野花。此间有佳境，原不异中华。
长流水二首·其一
作者：颜检
朝代：清

汉差人已往，唐镇迹仍留。不少去来客，都怀今古愁。三春惊半度，一水竟长流。好把轻瓢浥，烹泉酌茗瓯。
长流水二首·其二
作者：颜检
朝代：清

暂息轮蹄处，边村落日斜。檐前栖怖鸽，树外听归鸦。绕屋垂溪柳，当春放野花。此间有佳境，原不异中华。
哭母
作者：颜氏
朝代：清

我母辞人世，淹忽八阅月。卜时清和初，归窀礼罔阙。雪涕挽灵车，肠断轮不发。寡女啼血尽，麻衣惨白发。但恨地下土，不使肉生骨。皎日入西海，荒林人影没。
浪淘沙
作者：颜氏
朝代：清

箫史韵凄凉。月冷筠廊。本来劲节傲冰霜。地下人间心一点。幻影茫茫。白发两高堂。暮景悲伤。亲调药饵检丹方。泪洒西风红叶里。一带斜阳。
点绛唇·题孔蕴光女史籍兰诗后
作者：颜氏
朝代：清

黄鹄吟馀，声声字字俱呜咽。素心凄绝，鸾镜悲残缺。点笔窗间，树树鹃啼血。冰心洁。冷如寒雪，皎似天边月。
遣病
作者：颜氏
朝代：清

梦回芍药香相续，暖风吹雨梅子熟。阶下石榴驻晚霞，绕池竹映湘帘绿。家贫无力种茯苓，病久应知疏骨肉。草堂泥新绝纤尘，道书携就窗中读。
挽彭玉麟联
作者：颜济时
朝代：清
体裁：联

数千里波澜不起、元老勋多，怆怀砥柱中流，衰病犹巡诸部曲；二三日桃李含愁、春风信杳，每遇湖山佳处，勾留空泣旧精庐。
题墙上蔷薇
作者：颜畹思
朝代：清
体裁：七言律诗

小院阴阴昼渐长，一枝掩映似窥墙。窗笼白日分红艳，叶锁轻烟漾碧光。半面偶怜香自远，全身何处影能藏。谁家锦帐遮春住，莫放东风逐路傍。
金鸡晓霞
作者：颜绍隆
朝代：清

沟分红黑两条齐，过客惊看眼欲迷。澚岛湾环三十六，晓占佳气在金鸡。
谒金门
作者：颜绣琴
朝代：清

愁脉脉，幽恨满怀谁识。芳信经春还又隔，晚风花阵急。紫燕双双飞入，帘外一天云碧。可奈妆台人寂寂，翻书和泪迹。
长相思·忆叶昭齐表妹
作者：颜绣琴
朝代：清

思漫漫。恨漫漫。春色芳菲取次看。闲庭花影寒。绕阑干。倚阑干。梦见虽多相见难。红香泣夜残。
太行山
作者：颜肇维
朝代：清

老松风折半千画，黄叶霜含秋史诗。山过孟门成二妙，不禁勒马看多时。
海门雨中望海
作者：颜肇维
朝代：清

海势如涌碧，天地旋不流。冒雨登海门，但见白气浮。远望天如坼，苍苍别一州。疑堕烟雾中，卑云脚下稠。昨日郡城出，鸣榔半夜至。谁识百川长，三江汇于是。设险备倭人，百里门庭地。在昔嘉靖时，番舶事初乖。波臣蓄逆谋，沧溟变尘埃。元戎出山左，时推张韩才。一战浙水殷，风吹画角哀。地是蜃蛤居，宰今颜氏子。栅浦与桃渚，生男多在水。走利最轻捷，性命啼涔里。麦秀苗蕲蕲，养生惟鱼盐。南通闽与粤，粳米转云帆。大牙旧相制，分隶事诚难。有兵可以守，有田可以屯。其顽亦易化，诗书渐相循。其居亦易定，官吏如至亲。腹里不容枭，环海尽王臣。后来官兹土，尚三复兹言。君不见临海之山高崒嵂，扶桑之国鲛人室。长风万里来，炎天上赤日。噫嘘兮，海上阴晴不可必。
挽张之洞联
作者：颜钟骥
朝代：清
体裁：联

勋业震瀛寰，合今古人材，同归一治；大名垂宇宙，与中兴元老，并峙千秋。
暮春遣兴
作者：颜鼎受
朝代：清
体裁：七言律诗

时节催人到白头，兰亭禊事好重修。世情可信门前雀，物理无疑海上鸥。岐路不胜杨子泣，高天尚廑杞人忧。绿阴渔市倾壶醉，莽莽乾坤一钓舟。
楚山歌自郴州还桂阳作
作者：颜鼎受
朝代：清

楚山高复高，楚水深复深。悠悠行路难，每伤游子心。游子越险阻，往来桂与郴。郴江鸣湍急，桂岭秋夕阴。西涉雉鸡冈，东眺龙虎岑。缥缈白云峰，萧疏黄叶林。俯瞰金牛潭，泠泠泻寒音。草木渐摇落，猿鸟多悲吟。纵观豁高目，长啸开幽襟。欲招苏耽鹤，且携宗炳琴。严城照霜月，四围鸣杵砧。酌酒聊自劝，慨然思难禁。
田家女儿行
作者：颜鼎受
朝代：清
体裁：古风

田家女儿年十六，卖作青衣向人哭。自言数世居南村，纺绩为生治杼轴。去岁田荒稼不登，一春八口无饘粥。今年官税急难供，东西叫号惊里族。隶胥门外呼一声，鸡犬仓皇上墙屋。小儿闻之走床下，老人见之徒侧目。向前哀告且莫嗔，朝来女儿还枵腹。本欲留君无一钱，脱粟不能况酒肉。白头老翁筋力衰，此去何堪受鞭扑。愿鬻此女为人奴，老人幸免捐沟渎。托身无过钱千贯，待价岂期珠百斛。提笼采桑忆昔时，短发未许施膏沐。叹息此夜朱门深，老父不知何处宿。高堂置酒歌者谁，华筵夜半鸣丝竹。闭户那得闻呻吟，多少离魂依草木。爪牙之吏虎而冠，谳狱未终问钱谷。孤村茅舍烟火稀，深山旷野虚樵牧。里中健儿从征徭，三年不归如逐鹿。太平天子昔何时，稻粱初肥春酒熟。好雨既至农桑閒，五月蚕茧成衣服。于今十室九已空，弱者死亡强者戮。吁嗟乎此生已矣勿复言，吾将归去青山饭黄犊。
甲寅四月十五日值余生辰久客思归困于兵革因诗赋感
作者：颜鼎受
朝代：清

首夏清和绿野平，乡心愁听鹧鸪声。十年结客黄金尽，一夜摧人白发生。出处应知吾道重，安危不系此身轻。差惭马齿徒加长，自顾难为伏枥鸣。
秋怀
作者：颜鼎受
朝代：清

迤逦秋山落日明，路从深箐入蛮坑。新田芋熟栾巴郡，石室蒿深义帝城。四塞风烟如一色，五溪言语不同声。苍凉每有穷途泣，此日猖狂似步兵。
赠钱三
作者：颜鼎受
朝代：清
体裁：七言律诗

听雨空堂一酒尊，黯然何地不销魂。看人虎步争当路，老我牛衣独闭门。采药山中新隐士，射潮江上旧王孙。烧灯夜半闻高咏，故国风流此尚存。
送敬可之金溪
作者：颜鼎受
朝代：清
体裁：七言律诗

铜井山回昭武城，金溪水落赣江清。十年短褐浑无恙，万里长风在此行。客邸浮瓜应共醉，官衙借箸早相迎。麻姑坛下逢仙侣，试与狂夫说姓名。
题画
作者：颜鼎受
朝代：清
体裁：七言绝句

江村无事一渔翁，阅尽风波意不穷。今日也因鱼税苦，持竿逃入画图中。
九日重过八宝山感旧
作者：额勒洪
朝代：清

昔年红叶里，扶病放歌回。今日黄花下，支筇载酒来。诗仍留败壁，人已去丹台。惆怅疏林晚，秋空一雁哀。
登万寿阁望华岳
作者：额勒洪
朝代：清

华岳临高阁，凭栏翠霭重。千峰团落雁，一瀑锁苍龙。隐约希夷峡，有无毛女松。未能登绝顶，惆怅此游踪。
立秋日陶然亭即事
作者：额尔登萼
朝代：清

郭门迢递寺嵯峨，落叶声中载酒过。地迥方知秋色早，亭幽倍觉好风多。林梢斜日开青嶂，槛外游人踏绿莎。绝胜西园耽雅集，几回鸟语杂笙歌。
挽张百熙联
作者：风湛恩
朝代：清
体裁：联

祷祝奉心香，记曾经衡岳烟云，波澜壮阔；摩挲留手泽，不忍读潇湘风雨，日月苍茫。
挽张之洞联
作者：饶叔光
朝代：清
体裁：联

自两湖步趋以来，有公谒，无私干，舞鹤辱知言，一谔徒惭佳士誉；抱八表经营之志，但先忧，未后乐，长鲸犹跋浪，九幽赍志荩臣心。
龙潭
作者：饶学孔
朝代：清
体裁：七言绝句

怪石嶙峋古洞幽，一泓云里响龙湫。山中神物甘长蛰，何日为霖遍九州。
题汪辇云鱼亭远眺图
作者：饶学曙
朝代：清

写生不在貌，微意托楮端。披图穷窈窕，飒飒秋气寒。长松倚天际，白云浮漫漫。孤亭傍危石，仿佛闻幽兰。中有苦吟士，十年著一冠。宫商发天籁，丝竹鸣流湍。古调非不美，不为俗耳欢。改弦谐众虑，恻恻心悲酸。邯郸求故步，失路空蹒跚。行矣慎自爱，莫叹知音难。
挽张之洞联
作者：饶宗羲
朝代：清
体裁：联

范相学识、魏公政治、苏子文章，以一人兼乎其长，生逝荣哀，定论早垂身后史；东汉党祸、北宋边氛、南明倭衅，际多难环而交逼，吁谟镇静，托孤独契圣慈心。
挽曾国荃联
作者：饶应祺
朝代：清
体裁：联

金陵为公再造之区，至今镇抚劳心，筹海筹江，易箦犹陈防患疏；冯翊距晋一河之隔，忆昔饥祲告籴，移民移粟，汛舟叠奉救灾书。
尔雅明月
作者：饶敦裕
朝代：清
体裁：五言律诗

流素西陵月，笺经北郭台。昔贤遗旧迹，奥义启元胎。皓魄搴书幌，清池宿斗魁。公超新学市，几辈咏仙才。
挽郭嵩焘联
作者：饶智元
朝代：清
体裁：联

持节通九万里，忠信涉波涛，不数凿空张博望；著书成一家言，淋漓大手笔，此是起衰韩退之。
挽张之洞联
作者：饶橿龄
朝代：清
体裁：联

曾从门下执经，请业殊悬郑高密；犹记去年视学，登堂弥怆范希文。
挽左宗棠联
作者：饶炳勋
朝代：清
体裁：联

麟阁勋名，熊湘旗鼓，曾太傅并世同扶，挟策我何能，曳袖侯门曾作客；卧龙经济，司马文章，骆番禺当年定论，盖棺公不憾，和戎主议竟谁人。
挽张之洞联
作者：饶祖贻
朝代：清
体裁：联

允推天下才，看当年朝聘会盟，争识潞公英表；多栽庙前柏，知他日岁时伏腊，犹寻丞相祠堂。
东山寺
作者：马一德
朝代：清
体裁：五言律诗

晴春来古刹，回望野云开。袅袅溪边柳，飞飞岭上梅。残碑余鸟篆，顽石点苍苔。凭吊情无极，诗怀在酒杯。
天门
作者：马一鸣
朝代：清

金陵形胜地，端赖此天门。山势排云表，江流动石根。就崖因作寺，分水自成村。来往风帆泊，年年觅旧痕。
湖州东郊晚眺
作者：马一鸣
朝代：清

菰城宛在水中央，四面风烟淡夕阳。轧轧几家当户织，盈盈十亩拂溪桑。名高祠尚传苏子，事往人犹说项王。底事峰峦看不厌，白云深处似吾乡。
舟夜
作者：马一鸣
朝代：清

客枕寒难寐，愁来可奈何。全家隔云树，竟日泛烟波。人面霜风改，江头雪浪多。拥衾閒得句，聊尔自吟哦。
射蛟台怀古
作者：马三俊
朝代：清
体裁：古风

汉武特雄俊，超然负大略。身宅帝王居，旌旗四海薄。立祠勤祷媚，岂陟礼衡霍。浮江走浔阳，千里舳舻泊。神怪当其前，威生相拿攫。天子按剑怒，挽弓足霜锷。一发惊浪恬，腥风瞥然著。神力乃殊妙，天威非所度。好事喜凿政，附会此台托。石嵌附江滨，涛声天际落。盛迹已云往，雄概独略约。方士感宫闱，将军时绝幕。英明替恭俭，纯美倏凋索。登台豁俯仰，慷慨为斟酌。高吟发长啸，蛟龙各潜壑。
送孙古喤归里
作者：马三奇
朝代：清

折柳韩江曲，悠然望去航。山川归宦橐，风雨入诗囊。尚有梅花约，宁忘荔子香。鸳湖归卧后，书札幸相将。
吊冢宰徐宝摩公
作者：马上巘
朝代：清
体裁：五言律诗

六月霜飞重，冰心凛独生。简青原可作，喋血矢谁争。梦已江山改，灵还社稷撑。千年徐稚庙，共仰画溪名。
题李剑秋大令劝农图
作者：马丕瑶
朝代：清

催科不扰政刑清，雨后来听叱犊声。绿野无边生意满，杏花香里看春耕。
九日即事
作者：马世俊
朝代：清

晓檐爽气报初晴，云意徐收到树轻。落叶裁诗秋蝶化，短篱曳杖午鸡鸣。一峰入户青光好，万里登台白发生。眼底纷纭休再问，满天鸿雁不同程。
古意
作者：马世俊
朝代：清

紫塞三千里，征夫去不还。帘前新月上，似为寄刀镮。
吴季子挂剑处
作者：马世俊
朝代：清

公子归吴去，故人知此心。死生同白日，然诺岂黄金。一剑竟何往，高台自古今。君看碑上字，苔藓不能侵。
坐骆氏水天一色楼
作者：马世俊
朝代：清

翠色空濛隔岸来，高楼如画面湖开。此生未得余杭郡，今日相期河朔杯。天远亭虚谁放鹤，山寒节近好寻梅。义乌才子多流落，词赋乡关起暮哀。
大坯山
作者：马世俊
朝代：清

远影平如盖，孤峰澹若云。松楸迟日照，芦苇带风闻。翠潋一湖抱，青光三郡分。忘机余已久，鸥鸟自成群。
闰三月二十八日午门应制赐宴及烛
作者：马世俊
朝代：清

右掖趋朝瑞霭浓，千门望跸立从容。烟光次第笼台柳，漏点依稀带晓钟。曝背岂知丹陛峻，温纶不待紫泥封。大官送饭初承诏，银烛还闻下九重。
陆贾
作者：马世俊
朝代：清

莫问尉佗装，千金岂在眼。请看马上公，何曾事生产。
青县
作者：马世俊
朝代：清
体裁：五言律诗

曲岸少人烟，斜阳下远天。千帆同挂月，小邑喜迎船。风吼停桡夕，霜飞击柝边。南来渐有客，乡语自相怜。
秦宫
作者：马世杰
朝代：清

阿房周阁百重环，美女充庭尽日闲。频望翠华终杳渺，亦如天子望三山。
赠吴彦复
作者：马世钊
朝代：清
体裁：五言律诗

城郭无良伴，君家动欲寻。论文秋月上，倒酒晓星沈。相许存幽抱，微音托素心。茫茫天地外，山水足清音。
送伯兄正谊之官阳江
作者：马之琼
朝代：清
体裁：古风

凉风应候至，念君远别离。别离向天末，握手心伤悲。仰视浮云翔，长怀征雁飞。安得假羽翼，毋或相参差。川原渺无极，雨雪凄以霏。万里行此始，百里民所依。言愿继清白，弹琴生光辉。三年伫报最，骧首双凫归。
濑水行
作者：马之瑛
朝代：清
体裁：古风

诏书重起东山卧，门下何人吊复贺。果然富贵履危机，未许春秋功覆过。侍直才回身忽收，谤言日至因杼投。试看械系同齐虏，漫道声名动右侯。当诛臣罪何辞死，巢破惟愁卵亦毁。鹤唳华亭忆故乡，犬牵上蔡悲公子。上前阴中亦何为，天道神明自有知。枉将削地诛晁错，正为求田杀魏其。请室呼冤犹肮脏，上书谁敢求归葬。愿将尸谏悟君王，桐棺三寸城南圹。
空阶
作者：马之瑛
朝代：清
体裁：五言律诗

空阶何所有，露白草虫鸣。只种数竿竹，如兼万籁声。孤烟随鸟起，远树共城平。无限南楼兴，还愁月不明。
答无可
作者：马之瑛
朝代：清
体裁：古风

军府迎降先署状，仰视飞鸿剧惆怅。彦回名士寿偏多，子卿足下归无恙。故国千峰可寄家，兜鍪原不妒袈裟。金陵旧恨空沈锁，宰相新堤自筑沙。国成谁秉邦离析，党祸亦由君子激。林宗何必独仙舟，宾硕谁能共复壁。烽烟几载历江湖，万死全凭佛力扶。游子尚堪依母隐，仇人俱己伏天诛。素心自指井中水，任是波澜风不起。入社何妨有白衣，误人不信皆青史。我亦云林学驾车，风流翻令业因加。为语山灵休见拒，从君还一转莲花。
赴邓柬之饮
作者：马之瑛
朝代：清
体裁：五言律诗

雪晴方欲出，之子适嘉招。寒烧回芳草，新流及断桥。好游穷楚畦，念乱述吴谣。身世纷多感，全凭一醉消。
金陵怀古
作者：马之瑛
朝代：清
体裁：七言律诗

建章宫树晚凄凄，木末亭前积甲齐。狎客诗成新绮阁，相公吏散旧沙堤。晋人遗事多江左，李氏家声坠陇西。冷落狭斜诸女伴，采莲不敢到青溪。
广平别友
作者：马之骦
朝代：清

两易春衣共薜萝，乍临风柳听骊歌。悬知别后清宵梦，只向邯郸道上过。
盼柯园晤石耳山人
作者：马之骦
朝代：清

劳生谁复澹风尘，石耳山人道意真。栗里曾称晋处士，叠山原是宋遗民。清余积雪萧萧发，危挺孤嵓落落身。莫讶武陵非隔世，桃花流水自通秦。
过扬子江宿玉山寺示僧达已
作者：马之骦
朝代：清

客枕五更尽，禅龛四壁空。梦归天界外，身在佛声中。山静自移月，江平不动风。迟明理舟楫，前路指飞鸿。
别毛姬黄陈相宜
作者：马之鹏
朝代：清

薄游至西江，东南逢二妙。本是同门友，同心复同调。乐奏金玉声，情深知仁乐。清风披素襟，明月朗馀照。已见投胶漆，无庸判纻缟。胡然忽分张，殊方理征棹。越俗敛文华，楚风戒轻剽。安驱赴中和，研精归道要。江湖暂分流，终焉合廊庙。矢心展大猷，毋为恋蓬藋。
陈夕得庐字
作者：马之鹏
朝代：清

腊雪初消岁又除，炉灰徐拨定更馀。亲闱此夜思游子，客路经冬阻尺书。卷轴随身成故友，乾坤何处是吾庐？添年便惜年华减，饮罢屠苏转叹歔。
挽吴可读联
作者：马人龙
朝代：清
体裁：联

风雨一灯，忆从前促膝谈心，说孝说忠，快意时眉舞色飞，往事不堪回首；云山万里，恨此日捐躯报国，将疑将信，伤怀处泪流肠断，他年谁为招魂。
咏怀二首
作者：马仲琛
朝代：清

落落谢尘寰，遂意寄空谷。地偏心愈远，物外惬幽独。山光凝竹窗，云影带茅屋。耽此云山趣，世路任反覆。或当松径间，或傍花影宿。爱谢复爱陶，好句供我读。一唱三叹息，琅琅振林麓。昼永冥生事，北窗睡起初。性自耽幽寂，时亦嗟索居。野客解余意，抱琴过草庐。聆彼山水音，疏散我心娱。殷勤谋诸妇，斗酒对庭除。相与恣笑谈，清风来徐徐。
咏怀二首·其一
作者：马仲琛
朝代：清

落落谢尘寰，遂意寄空谷。地偏心愈远，物外惬幽独。山光凝竹窗，云影带茅屋。耽此云山趣，世路任反覆。或当松径间，或傍花影宿。爱谢复爱陶，好句供我读。一唱三叹息，琅琅振林麓。
咏怀二首·其二
作者：马仲琛
朝代：清

昼永冥生事，北窗睡起初。性自耽幽寂，时亦嗟索居。野客解余意，抱琴过草庐。聆彼山水音，疏散我心娱。殷勤谋诸妇，斗酒对庭除。相与恣笑谈，清风来徐徐。
咏怀四首
作者：马仲琛
朝代：清

大道无隐现，取携惟所尚。真趣非外得，心远神自旷。缅彼太虚化，声色且万状。触境皆妙绪，天地无尽藏。俯仰兴悠悠，澹尔祛群妄。吾性并吾情，近在青苔上。我生原杳杳，挺然铸此形。大冶陶万物，我亦邀仙灵。有才贵适用，何取穷一经。边庭羽檄驰，秦塞聚飞蝇。皎皎白日丽，天际阴霏兴。何不拥长帚，直入斗间横。一扫风尘色，万里浮云平。终军当弱岁，长啸效明廷。窃慕古人志，无路请长缨。
咏怀四首·其一
作者：马仲琛
朝代：清

大道无隐现，取携惟所尚。真趣非外得，心远神自旷。缅彼太虚化，声色且万状。触境皆妙绪，天地无尽藏。俯仰兴悠悠，澹尔祛群妄。吾性并吾情，近在青苔上。
咏怀四首·其二
作者：马仲琛
朝代：清

我生原杳杳，挺然铸此形。大冶陶万物，我亦邀仙灵。有才贵适用，何取穷一经。边庭羽檄驰，秦塞聚飞蝇。皎皎白日丽，天际阴霏兴。何不拥长帚，直入斗间横。一扫风尘色，万里浮云平。终军当弱岁，长啸效明廷。窃慕古人志，无路请长缨。
江干晚步
作者：马仲琛
朝代：清

落日满寒流，波光荡野渡。渡头晚不喧，来此一散步。依违对野云，明灭看远树。时逢物外人，行吟发奇句。因之傍水隈，谈笑已忘虑。握手又成别，明月照归路。
读书闲夜
作者：马仲琛
朝代：清

独无外物牵，况复门深闭。晚景敛残霞，光寒日初泄。寥寥空斋中，把卷消寒夜。然灯对古人，相对还相悦。道由潜心通，坐久尘想灭。落叶响长林，碧井寒泉冽。万象汇其中，古今一冷热。人生天地间，百年如梦结。孤影伴残编，心幽趣自别。
中秋夜
作者：马位
朝代：清

清风扫云去无迹，碧空高挂银蟾光。鼎焚鸡舌向天拜，虱臣欲乞长生方。彩霞缥缈现金阙，鸾箫凤吹音琅琅。结璘授我两丸药，乃是兔捣千年之玄霜。调以华池漱神浆，金波透入丹田凉。吴刚斧声听不见，桂花压露凝秋香。
湘中弦
作者：马位
朝代：清

水宫仙子湘江妃，芙蓉裳兮芰荷衣。张翠盖兮摇云旗，月光荡漾烟霏霏。采芳洲之蘅杜，弄明珠于澧浦，老鼍击鼓群蛟舞。洞庭波兮秋风，若有人兮苍茫中。九疑山青山梦绿，千年血泪啼斑竹。
鹦鹉
作者：马位
朝代：清

吴音好鸟来陇西，翠衿红嘴架上栖。金屋花深隔娇女，纱窗如烟传笑语。银绦系胫不得飞，人前饮啄矜毛衣。园中歌舞晓携出，高挂绿杨迷一色。富家买尔巧舌声，那闻布谷催春耕。
怀中诗
作者：马体孝
朝代：清

赋性由来似野牛，偶携竹杖过江头。饭囊带露装残月，歌板临风唱晚秋。两足踏开尘世路，一生历尽古今愁。从兹不复依门户，荒犬何劳吠不休。
过饶峰
作者：马允刚
朝代：清

叠叠寒山翠几重，兴元奇险说饶峰。数家村落依残垒，半岭寒鸦下夕舂。战血年深悲化碧，行人道倦话传烽。临风欲问前朝事，今古茫茫感旧踪。
自题桃花鸲鹆
作者：马元驭
朝代：清

碧雨千丝灞岸低，赤栏桥畔画楼西。飞来枝上双鸲鹆，不到浓阴不肯啼。
挽左宗棠联
作者：马先松
朝代：清
体裁：联

一身系宇宙安危，廿余载东平粤寇，西定回疆，胼胝挽狂澜，尽瘁宣勤，积热血满腔，力疾犹陈防海疏；屈指计遭逢明盛，二百年宠荷桓圭，荣调梅鼎，孝廉膺异数，超前轶后，读易名两字，图艰谁踵济川才。
挽曾国荃联
作者：马先松
朝代：清
体裁：联

以一身系天下安危垂三十年，竭忠尤不恤时艰，大业佐中兴，公真当代伟人，伯仲各摅名世略；从百战复江淮宇土凡数千里，建节更长留遗爱，台星忽西陨，我感平生知己，痛哭难忘国士恩。
挽彭玉麟联
作者：马先柄
朝代：清
体裁：联

植身当进退间，视宇宙名臣，别开一局；结想在功威外，留江山胜迹，雅擅三长。
挽曾国荃联
作者：马光勋
朝代：清
体裁：联

侯伯同怀前代少；江天十月大星沉。
九日登明行寺后楼
作者：马光裘
朝代：清

黄叶珠宫闭，斜阳宝阁开。天形远林尽，山色大荒来。䆉稏千村获，箖箊一院栽。此间容笑口，应醉菊花杯。
枝园晚憩遣怀
作者：马光裘
朝代：清

停杯向晚入西庐，十笏烟峦静者居。古树呼风如引雀，方池沈月不惊鱼。市尘欲隔千家外，花事全消五月初。觅食自怜衰鬓客，故山松菊计仍虚。
夏日睡翁招过方丈即事偶成
作者：马凤翥
朝代：清

趺坐绳床万虑澄，寒山一片结同心。诗虽压药原无病，竹偶吟风可代琴。动静总输间处觉，去来休向定中寻。请看蜀魄离群久，未必思归直到今。
戴宾有意山书屋谈次偶成时宾有举子
作者：马凤翥
朝代：清

意山书屋我曾过，无句堪题邵子窝。卖赋近闻车辙满，乞钱常致酒材多。檐前绿竹添新笋，石上盘根长旧柯。莫笑客为汤饼至，携尊高唱待如何。
答史陶亭
作者：马凤翥
朝代：清

高楼闻枕大湖边，湖上青山山下田。共羡子真居谷口，方知彩泽爱斜川。扁舟拟棹剡溪雪，蓬阁思登阆苑天。忽睹新吟如问渡，渔歌樵唱落尊前。
落叶次江观察韵
作者：马凤翥
朝代：清

摧枯真觉可怜生，绕地漫天太怆情。红似林花辞故蒂，黄随边草杂寒声。旧承雨露春何蚤，尽脱风霜野乍清。莫向江城高处望，许多溪壑扫难平。舞幕穿帘乱眼多，不堪裁剪奈愁何。轻随野鸟孤云去，响蹋空林夜月过。题怨汉宫翻旧曲，含凄越女罢新罗。祇因一雁萧萧下，引遍城头乌尾讹。
落叶次江观察韵·其一
作者：马凤翥
朝代：清

摧枯真觉可怜生，绕地漫天太怆情。红似林花辞故蒂，黄随边草杂寒声。旧承雨露春何蚤，尽脱风霜野乍清。莫向江城高处望，许多溪壑扫难平。
落叶次江观察韵·其二
作者：马凤翥
朝代：清

舞幕穿帘乱眼多，不堪裁剪奈愁何。轻随野鸟孤云去，响蹋空林夜月过。题怨汉宫翻旧曲，含凄越女罢新罗。祇因一雁萧萧下，引遍城头乌尾讹。
送姚象山之粤西
作者：马凤翥
朝代：清

挟策桐江每借筹，又携铅椠向梧州。元龙意气宁高卧，司马文章本壮游。官舫定期南浦驿，宾筵合醉大云楼。欲寻谢传庭前咏，燕寝凝香好唱酬。
题张羲阳道院
作者：马凤翥
朝代：清

道人爱饮灵泉水，清晓提壶露湿衣。黄叶不离松下火，白云常护竹间扉。厨香斋钵和钟动，塔响檐铃识鸟归。何日丹炉容我伴，荷锄还问药苗肥。
一例
作者：马功仪
朝代：清

西风吹冷客心孤，青镜须眉失故吾。一例依人混南郭，十年废学悔东隅。蛟龙剥蚀怀中剑，湖海尘埋掌上珠。千里江乡归不得，空教笑士到樵夫。
李惠甫观察招同人登黄鹤楼听琴
作者：马功仪
朝代：清
体裁：七言律诗

飞楼缥渺矗云深，碧汉清湘夜气森。千里舳舻排夏口，一天风月飒秋心。山盘蛇径争趋壑，人倚雕阑庆盍簪。重款危亭仙枣下，暂抛铁笛抚瑶琴。
黄鹤楼用壁间韵
作者：马功仪
朝代：清
体裁：七言律诗

百鍊修成九转丹，灵珠慧剑共披肝。几人霄汉逢仙易，如此江山属句难。枣树排云蝴蝶睡，梅花喷雪玉龙寒。我来径欲乘风去，一瓣心香荐石坛。
挽张之洞联
作者：马吉樟
朝代：清
体裁：联

不树党，不治生，缅怀旧深情，廉正励家声，垂将故人有子；大难定，大议决，值维新景运，肫诚匡国是，竟艰一老慭遗。
书崇庆牧恤赠观察常理斋先生殉节录后
作者：马启泰
朝代：清

男儿血性本天成，报答君恩一死轻。固是疏防由大将，还欣骂贼有书生。诗篇末散精灵在，竹帛常垂姓宇荣。料得忠魂多慰藉，故人何用泪纵横。
南郊饮陈氏精舍
作者：马国志
朝代：清

水田十亩山人宅，茅屋三间处士家。留客共餐篱下笋，呼儿频煮雨前茶。绿摇荷盖添新涨，红掩柴门带晚霞。自识南塘村外路，莫嫌乘兴就黄花。
宿白云庵
作者：马国志
朝代：清

不觉看山倦，招提远近探。偶寻黄叶路，忽到白云庵。拄杖倚寒石，临风对春岚。铺床置羹饭，竟夕老僧谈。
宿白云庵
作者：马国志
朝代：清
体裁：五言律诗

不觉看山倦，招提远近探。偶寻黄叶路，忽到白云庵。拄杖倚寒石，临风对暮岚。铺床置羹饭，竟夕老僧谈。
怀舍弟执公山中
作者：马国志
朝代：清

送君山中居，忆君山下路。此夕独徘徊，凉风起烟树。
晓发寄姚彦昭
作者：马国志
朝代：清

酒酣月初堕，梦回天欲曙。解缆及秋晴，挂帆向江路。揽衣起徬徨，已失维舟处。潺潺胥浦流，霭霭吴门树。举目得清旷，无言自来去。独有索居情，空水隔烟雾。
赠别管重光
作者：马国翰
朝代：清

夏侯经法许遥攀，家学渊源续韫山。文有里层深酝酿，理无直致妙回环。钦君友谊忘年日，益我师资函丈间。一曲骊歌从此别，好凭远梦达燕关。
驴驹嘴谣
作者：马国翰
朝代：清

二月晴雪杨花飞，岩野青青春草肥。有物茁芽出土浅，奋张齿吻含生机。我闻庐山有九锡，三军陆迈纪宏绩。宫亭几日化鹃魂，散作灵荄长幂。高音远畅忆前因，助我朝餐匕箸新。书生惯嚼菜根味，不学商山采芝人。
驴驹嘴谣
作者：马国翰
朝代：清
体裁：古风

二月晴雪杨花飞，岩野青青春草肥。有物茁芽出土浅，奋张齿吻含生机。我闻庐山有九锡，三军陆迈纪宏绩。宫亭几日化鹃魂，散作灵荄长幂䍥。高音远畅忆前因，助我朝餐匕箸新。书生惯嚼菜根味，不学商山采芝人。
天竺寺
作者：马士琪
朝代：清

三竺深始佳，妙香静空谷。无量人天供，至此心神肃。在昔闻兵火，兹山未沈陆。若非龙象力，何以感群族。出门望层峦，回向古道场。云日递隐见，岩壑易阴阳。别院通危桥，涧曲声琅琅。万木拥寒阁，千镫照回廊。澄怀此晏坐，摄受言可忘。
将进酒
作者：马士琪
朝代：清

文犀光射琥珀微，客为主寿云懒归。此时举觥胜千日，噀酒使我花枝肥。天桃未落春已老，驱车疾走扬州道。
苦雨
作者：马士琪
朝代：清

阶前时复见游鱼，不断愁霖密复疏。触处墙倾兼屋漏，有人夜起护残书。
齐云楼
作者：马士骐
朝代：清

凭栏天际荡心胸，一片云飞接岱宗。缥缈层檐疑结蜃，等闲高卧笑元龙。自传家学三千众，谁数仙居十二重。乃问芙蓉楼上客，何如东海表齐封？
挽曾国荃联
作者：马声焕
朝代：清
体裁：联

以一书生冠中兴将帅，平吴平楚，凭褒语益著非常，允宜无夏无夷，望西州门，父老儿童齐坠泪；后文正公总半壁河山，难弟难兄，论勋业并垂不朽，况复同胞同位，跻紫光阁，衮衣几舄更联辉。
挽曾纪泽联
作者：马声焕
朝代：清
体裁：联

梯航跋涉，樽俎折冲，十万里仗节归来，众论无惭名相后；枕葄含宏，股肱倚畀，一霎时骑箕遽去，四方咸惜中兴才。
挽彭玉麟联
作者：马天禄
朝代：清
体裁：联

寿逾古稀，交逾古稀，同病相怜，我命苟延公竟逝；功在天下，名垂天下，鞠躬尽瘁，君恩虽厚臣无惭。
琅井古梅
作者：马天选
朝代：清
体裁：七言排律

玉女何年降碧苍，步摇环佩识新妆。人间咏尽罗浮景，天末珍留阆苑芳。野僻传来春信早，山深爱与月明将。根蟠不复稽朝暮，岁久何知问汉唐。起卧林皋飞燕羽，婆娑岩岫挹琼浆。娇躯扑地声无腻，媚颊迎人笑带香。堆簇冰团千万叠，胎凝珠粒两三行。虬枝高耸菁葱盖，翠蒂重添薜荔裳。清畏人知名自淡，时逢景好兴偏狂。别来寒过愁驴背，看到奇茎袭锦囊。万里吹横夜笛冷，千溪影散晓云忙。也知东阁惆饥急，谁念西陵绕梦长。铁石广平情有赋，风流水部韵成章。因思鼎铉和羹重，取向青峰练雪霜。
苴力铺怀杨太史
作者：马天选
朝代：清
体裁：七言律诗

撼门抗疏岂为狂，竟尔披鳞戍远荒。翰苑坡仙穷岭海，汉廷汲黯老淮阳。投囊绝句惊神鬼，荷锸豪情典骕骦。试看行吟纷踏处，山花山草有馀香。
征人曲
作者：马子骧
朝代：清

日暮边城画角哀，千群铁骑猎初回。辽阳不是衡阳郡，一纸曾无雁寄来。
春暮
作者：马子骧
朝代：清

昨夜轻黄上柳枝，东风吹出一丝丝。明知春色留难住，不解流莺恰怨谁。
游龙眠
作者：马孝思
朝代：清

少保幽栖处，溪边曲径开。涧茶留客坐，蔬饭待僧来。引水穷泉脉，当山垒月台。阶前松柏古，犹望后人培。
赠田琢如
作者：马孝思
朝代：清

四郊鸡犬是秦余，淳朴还推水竹居。地僻肯从游子借，径荒先命野人锄。瓶封菊蕊冬藏酒，馔入溪头早市鱼。天半逢君能爱客，不妨高枕当吾庐。
龙眠山
作者：马孝思
朝代：清

龙眠宜是逃名地，忆昔公麟隐此闲。尽有壶觞追北海，不贪仕宦惜南山。桃梅逐路争开落，麋鹿亲人共往还。春色定知游客遍，风尘怜我滞江关。
八月四日与左良宇叔固方展卿由胜溪入宋家岭畅览龙眠山色月出始归
作者：马宗琏
朝代：清

故乡山水区，循途洽幽尚。古木极阴森，层峦分叠嶂。履石渡潺湲，荇藻微纹漾。峭壁傍回溪，争奇不相让。过岭见平畴，樵风忽轻扬。阴阳蓄异形，耳目益昭旷。若匪入山深，孰辨峰殊状。唐宋善游人，题名互相望。倏忽千百年，见者倍惆怅。盛会难再逢，高咏庶相抗。
大鸿岭
作者：马宗琏
朝代：清

纵目巍峨得胜场，晴霞众壑倏阴阳。地连宣歙标孤柱，江注钱塘此滥觞。朝日鲸波开蜃市，晚烟人语出羊肠。村严虎警勤宵柝，旅舍挑镫夜倍长。
怀王伯申
作者：马宗琏
朝代：清

太乙频看降紫庭，刘歆再世阐全经。淮南久建藏书室，蓟北还依问字庭。一径草深烟漠漠，六街花落雨冥冥。何时共剪西窗烛，金石遗文证鼎铭。
斋中偶作
作者：马宗琏
朝代：清

洙泗传六经，精义备搜讨。如悬日月光，斯文常皓皓。藏书鲁壁中，简策幸完好。西京家法严，师承原大道。刘歆《七略》存，穷源供参考。郑氏守遗书，东都仗一老。障泽回狂澜，疏川跨行潦。六代南北分，无敢妄摛藻。柰何异说兴，新学逞臆造。古义日以湮，先泽日以槁。盛代首崇儒，琳琅分派蚤。汉世重石渠，隋书耀鸿宝。宏博遍儒林，述造付梨枣。深邃迈宋唐，再见中天杲。
登景州塔
作者：马宗琏
朝代：清

浮图层级郁崔嵬，隋代开皇计丈栽。佞佛六朝馀舍利，登高四面接云霓。水从白马河中出，山自卢龙塞外来。沧景风烟连北地，几经节镇失雄才。
登迎江塔怀胡雒君浙西
作者：马宗琏
朝代：清

凉秋景物最凄清，旷览平原爽气生。塔院半天飘梵语，僧廊终夜走江声。圣因月自三潭出，灵隐钟随一雁鸣。此际临风倍惆怅，愁心飞渡越王城。
自朱庄往皖城效放翁体赠愚谷
作者：马宗琏
朝代：清

久羡山村乐事赊，柴门几日驻征车。兴酣自饮鸡鸣酒，午倦频烹雀舌茶。雨岸夕阳飞宿鹭，隔林红叶噪归鸦。诗情不为游踪减，拟向江头看晚霞。
虎阜寺
作者：马宗琏
朝代：清

来访齐梁古道场，寺门新放木樨香。方池月照珠生水，古墓风寒剑拂霜。花石高低围法界，钟鱼寥亮出斋堂。烹茶可继中泠美，天下名泉我遍尝。
送孙觉才归无锡
作者：马宗琏
朝代：清

十年京洛无知己，花市槐街喜接踪。江左声华推谢凤，汝南月旦重荀龙。梁溪夜鼓烟间棹，萧寺春寒日暮钟。莫为田园羁骏足，待君同看掖门松。
雷州陆公泉
作者：马宗琏
朝代：清

蛮烟瘴雨倍思家，汲水闲烹顾渚茶。似到秋深无客至，海桐花放日西斜。
题侯贞友画兰
作者：马宗琏
朝代：清

采兰搴杜若，仿佛到潇湘。之子江南住，空山正夕阳。余情甚芬美，片石亦苍凉。建业秋萧瑟，谁堪共举觞。
黟县道中
作者：马宗琏
朝代：清

谷口暝烟生，疑近幽人宅。小草媚秋光，寒潭荫深碧。村舍倏周遭，岩居互开辟。仄径忽旁通，不患前溪隔。淳朴爱山农，悯予滞行役。
挽曾国荃联
作者：马家鼎
朝代：清
体裁：联

功德兼崇，如此完人千古少；和平为福，敢忘遗训十年前。
红石峡
作者：马履泰
朝代：清

金粟祠前大漠开，凭高指点旧烽台。陈云黄卷平沙去，战血红蒸断峡来。雁海茫茫浑不辨，漳河滚滚浩难回。即今日暮边声静，坐听严城鼓角催。
送李莪洲司马之湖北
作者：马履泰
朝代：清

又见天涯书剑游，清尊话别苏门秋。剧辛不作燕昭客，李白重登崔颢楼。壮志大江流汉水，离情白日淡幽州。葛龚亦自成千古，莫恨轻车老不侯。
雁足镫
作者：马履泰
朝代：清

野烟漠漠耘夫耘，老绿已活将骞云。和土捉视爪趾分，一行虫齧搜遗文。建昭始造膏衔芬，阳朔三年赐将军。蹼下字更眇秋蚊，实内大厨迩膻荤。高尺有二重一斤，叹息制度精轶群。工今不艺嬉朝曛，何事不异古所云。然勤小物大放纷，吾将西征吊苍雯。孝武赤雁歌纷纭，孝宣神爵以瑞闻。是时火德方烟煴，王霸杂用钟间鼓。元帝儒缓家法棼，灭火非燕乃政君。十侯并封兆黄雰，一镫虽细割炎炘。宫中老妇昧巢焚，直至偪玺惨不欣。怒掷阶下恨嚼龂，坐见威斗延灵氛。园寝废坏现夔羵，穗帷玉座缘菭纹。安得麻烛照秋蕡，哀鸿夜叫霜无垠。
雁足镫
作者：马履泰
朝代：清
体裁：古风

野烟漠漠耘夫耘，老绿已活将骞云。和土捉视爪趾分，一行虫齧搜遗文。建昭始造膏衔芬，阳朔三年赐将军。蹼下字更眇秋蚊，实内大厨迩膻荤。高尺有二重一斤，叹息制度精轶群。工今不艺嬉朝曛，何事不异古所云。然勤小物大放纷，吾将西征吊苍雯。孝武赤雁歌纷纭，孝宣神爵以瑞闻。是时火德方烟煴，王霸杂用钟间鼓。元帝儒缓家法棼，灭火非燕乃政君。十侯并封兆黄雰，一镫虽细割炎炘。宫中老妇昧巢焚，直至偪玺惨不欣。怒掷阶下恨嚼龂，坐见威斗延灵氛。园寝废坏现夔羵，繐帷玉座缘菭纹。安得麻烛照秋蕡，哀鸿夜叫霜无垠。
九月晦日西园分韵
作者：马常沛
朝代：清

携筇迤逦上沙堤，秋老各园万木凄。细径常随松曲折，孤亭直界竹东西。寻幽爱向空林坐，觅句间从落叶题。杳霭青峰看近远，晴光十里野云低。
宿南郚赠端衡李丈
作者：马常沛
朝代：清

四围峰欲合，一径得山村。黄叶全遮屋，清流近到门。烟岚秋色好，丘壑老人尊。鸡黍能留客，桃源未足论。
同皋旭对月怀沈子佩临别胜集
作者：马广軨
朝代：清
体裁：七言律诗

爱客当年旧隐侯，短亭落日更维舟。临岐细草迷吴角，隔岁残梅下陇头。才子最怜黄绶好，酒人偏爱翠眉愁。年来却笑文通老，别赋时时恋旧游。
咏怀·其一
作者：马广軨
朝代：清
体裁：古风

贫者思得玉，不采九疑峰。倦者思得息，不憩三危踪。嗟彼当路子，追欲何怔忪。朝菌与灵椿，谁是金石躬。惟有乐饥水，可以安吾慵。
咏怀·其三
作者：马广軨
朝代：清
体裁：古风

养由方矫矢，白猿号平林。更嬴鸣虚弓，云中下惊禽。末技有至妙，神感捷应心。何为耽道久，徒然叹幽深。逝将舍之去，翱翔南山岑。
咏怀·其二
作者：马广軨
朝代：清
体裁：古风

康乐誇成佛，叔夜急养生。当其抗言时，髣髴通神灵。一朝不自得，终乃违其情。我钦蒙庄子，无近刑与名。时哉适来去，躬耕以为经。
怀培原大兄行脚雪窦
作者：马广軨
朝代：清
体裁：七言律诗

廿载投簪老上方，三年读礼祝空王。宁求慧业无生果，不为名山一瓣香。片石旧寻莲社地，孤云重度越吟乡。自伤未免周何累，薇蕨徒怀向首阳。
莫春杂感同叶星期郭皋旭
作者：马广軨
朝代：清
体裁：七言律诗

长洲台苑一芜平，细雨青沾草色轻。华表思归君子鹤，空山有语上皇鹦。要离冢畔寻家国，林虑佣间识友生。回忆旧京欢赏处，何人不发五噫声。
挽张之洞联
作者：马庆龙
朝代：清
体裁：联

如公真社稷臣，定知赤胆轮囷，难语千秋太史氏；于邑读师承记，自顾白头漂泊，愧呼三楚小门生。
玉屏精舍夜坐
作者：马庶
朝代：清

入夏惮炎燠，招凉爱幽境。僧房夜未阑，竹榻卧已冷。遂揽葛衣起，独倚柴关静。乱泉喷云根，清露滴松顶。万籁寂无声，半规逗微影。溪山取奚尽，风月怀自骋。借问城市忙，何由钟磬警。
古意
作者：马庸德
朝代：清

所亲在四方，飘萍无定处。非不数寄书，游子渺难遇。岁晚多疾风，黄叶落枯树。望远无人归，乌鹊故相误。
宿栖云阁
作者：马庸德
朝代：清

夙闻苍山好，今卧苍山云。苍山十九峰，峰峰郁氤氲。客子见山色，山意如相亲。况向山中宿，湿翠披纷纷。薄暮日将落，霞起珊瑚殷。二更挂海月，清光望无垠。夜深方假寐，石壁天鸡闻。扶桑倏倒影，小阁浮金轮。偶作名山游，忽与下界分。愿得十日住，洗此千斛尘。结念在丘壑，企慕匪仙真。会当谢人事，相从猿鹤群。
得张平叔书
作者：马庸德
朝代：清

常从天外望归鸿，缥缈云山路忽通。殷浩答函无一字，淳于致鹄只空笼。岂嫌萝薜长贫贱，但恐风尘共始终。莫向少君问偕隐，白杨荒陇起悲风。
江上送客
作者：马廷芬
朝代：清

江云随地起，江水接天流。旷野初鸣雁，微风正放舟。潮声催远客，雨气黯深秋。欲别浑无语，荆南是胜游。
挽曾国荃联
作者：马徵庆
朝代：清
体裁：联

佐中兴文武兼资，董戎为一代老臣，作督是万家生佛；钟间气弟兄媲美，五等盟西京带砺，千秋缅南岳英灵。
月夜观惠山泉
作者：马志亮
朝代：清

灵泉渟滀西神麓，流作方圆双沼玉。雨积轻翻落红香，烟际细浮寒藻绿。被谁搥破老云根，洞中一滴常相续。绎络银瓶汲绠催，纷纷过客花间逐。晚来山月挂高林，月下无人更芬馥。我独携筇踏月游，仰视九峰螺髻矗。绮塍行尽到山门，钟磬悠然出疏竹。渡江五马绝无踪，惟见苍苔绣颓屋。三千珠履尽成尘，空留碑谒枕山足。从兹访古纵幽探，一径流泉秀群木。乍逗岩腰冰雪凉，旋穿石逢龙鸾蹙。漪澜堂畔响潺潺，桑苧祠前声簇簇。俯看泉心月一轮，荡漾清光悦尘目。汲来松下和月煎，小瓶蟹眼汤初熟。茗折紫芽泛玉瓯，味滑而甘胜醽醁。茶经向说惠山泉，共传有锡藏山腹。谁知此泉山钟秀，终古澄泓任挹掬。元气上与银河通，泻出鹂珠千万斛。散作百里清凉雨，水田香稻资灌沃。卫工驿递事久停，流落人间乃绝俗。瀑布兰溪何足数，远过中泠并康谷。中泠疑是浪传名，涓涓一勺江心伏。康谷廉泉品纵佳，安得如许清且淑。我谓此泉真第一，泄若瑶池水常渌。势如飞雪出山背，响如孤琴鸣涧曲。幽如严光隐钓台，高如邓子栖白鹿。岩深寒月照还空，独坐泉边夜气肃。观泉欲探众妙机，九龙山下应卜筑。可恨乃题第二坊，惟怪当年张与陆。
蓉湖秋月
作者：马志亮
朝代：清

射贵湖头漾暮潮，冰蟾潋滟濯秋宵。美人拥楫临江夜，橹似菱花镜里摇。
恭跋中宪大夫常理斋先生传后
作者：马思圣
朝代：清

讴歌德义自尧封，家世由来有政声。读竟一编心胆发，名流写得状如生。长白词宗蜀郡师，孤峰围绕乱妖旗。丈夫一死宁虚掷，想见提刀跃马时。浣花千载拜忠祠，父老春秋莫更悲。溪水沈沈明月夜，定将工部细论诗。金川铭勒十年馀，都下犹传昔岭初。汗简例应伸特笔，丹心炳炳武功书。
恭跋中宪大夫常理斋先生传后·其一
作者：马思圣
朝代：清

讴歌德义自尧封，家世由来有政声。读竟一编心胆发，名流写得状如生。
恭跋中宪大夫常理斋先生传后·其三
作者：马思圣
朝代：清

浣花千载拜忠祠，父老春秋莫更悲。溪水沈沈明月夜，定将工部细论诗。
恭跋中宪大夫常理斋先生传后·其二
作者：马思圣
朝代：清

长白词宗蜀郡师，孤峰围绕乱妖旗。丈夫一死宁虚掷，想见提刀跃马时。
恭跋中宪大夫常理斋先生传后·其四
作者：马思圣
朝代：清

金川铭勒十年馀，都下犹传昔岭初。汗简例应伸特笔，丹心炳炳武功书。
大尖山下最佳处
作者：马思赞
朝代：清

林泉何处养疏慵，准拟移家占一峰。木未饱霜浓过夏，水初收潦净于冬。山阴白昼疑天雨，潮响黄昏杂寺钟。一事病夫犹当意，茯苓根护万年松。
插花山居诗同弟寒将作
作者：马思赞
朝代：清

未必桃源便弗如，此乡洵美是吾居。衣冠俗俭风犹古，耕凿人多力有余。绕屋定栽千个竹，几家同种一池鱼。近来长算村翁富，卖与山田得买书。浓云暖雨互悠悠，寒食前头社后头。两月笋膏充肉味，一年茶事算春收。鸟当久坐声逾美，花到无名种最幽。料理茶炉兼酒榼，独寻萱草对忘忧。最爱西风换夹衣，一番秋色到柴扉。不除衰草留虫语，但扫空阶候叶飞。带角未妨菱稍贵，然萁或恐豆旋稀。直愁恼乱比邻意，珍重儿童唤鸭归。
插花山居诗同弟寒将作·其一
作者：马思赞
朝代：清

未必桃源便弗如，此乡洵美是吾居。衣冠俗俭风犹古，耕凿人多力有余。绕屋定栽千个竹，几家同种一池鱼。近来长算村翁富，卖与山田得买书。
插花山居诗同弟寒将作·其三
作者：马思赞
朝代：清

最爱西风换夹衣，一番秋色到柴扉。不除衰草留虫语，但扫空阶候叶飞。带角未妨菱稍贵，然萁或恐豆旋稀。直愁恼乱比邻意，珍重儿童唤鸭归。
插花山居诗同弟寒将作·其二
作者：马思赞
朝代：清

浓云暖雨互悠悠，寒食前头社后头。两月笋膏充肉味，一年茶事算春收。鸟当久坐声逾美，花到无名种最幽。料理茶炉兼酒榼，独寻萱草对忘忧。
挽曾国荃联
作者：马恩培
朝代：清
体裁：联

伟绩佐中兴，与文正公戡乱经邦，后先继美，同此忘身为国，称疾不遑，视事尚终朝，何期星陨台南，半壁长城失保障；殊荣膺懋赏，比武乡侯鞠躬尽瘁，今古合符，惟予感遇怀恩，图报恒切，违颜方数月，讵料风传冀北。一时大厦竟倾颓。
挽曾国藩联
作者：马恩溥
朝代：清
体裁：联

任兼将相，翊赞中兴，彤廷十六字褒忠，尽瘁鞠躬应自慰；鉴拔英贤，培成后进，幕府万千人俯首，泰山北斗复安宗。
一弦琴
作者：马惠
朝代：清

山僧有古琴，七弦断其六。何不尽去之，存一聊免俗。陶公昔无弦，高风邈难续。绿绮与焦桐，尘埋不理曲。聆此琴上音，一弦趣已足。夜静微风来，萧萧动寒竹。
金陵杂诗
作者：马惠
朝代：清

秦淮流水暮生烟，桃叶桃根镇可怜。最是秋心降不得，湘妃帘外月如弦。
喜复得雪
作者：马慧裕
朝代：清

前日风回雪，沾濡恐未齐。一番重洒落，几寸遍高低。井邑丰年谷，山川息鼓鼙。何当呵冻笔，欢喜更标题。
集字医家联
作者：马慧裕
朝代：清
体裁：联

能修其事同良相；得遇斯人自永年。
集字联
作者：马慧裕
朝代：清
体裁：联

人品既为时所仰；天怀尝与古相期。
集字联
作者：马慧裕
朝代：清
体裁：联

人无信不足；言是心之声。
集字联
作者：马慧裕
朝代：清
体裁：联

侣畴交以信；诗礼志从先。
集字联
作者：马慧裕
朝代：清
体裁：联

和其声以流咏；超众志而为言。
集字联
作者：马慧裕
朝代：清
体裁：联

坐山林以终日；观天地之大文。
集字联
作者：马慧裕
朝代：清
体裁：联

当大人之事；听贤者所言。
集字联
作者：马慧裕
朝代：清
体裁：联

无事在怀为极乐；有长可取不虚生。
集字联
作者：马慧裕
朝代：清
体裁：联

毕世修为尝在已；一生遇合尽由天。
集字联
作者：马慧裕
朝代：清
体裁：联

永怀当世盛；所乐在人和。
集字联
作者：马慧裕
朝代：清
体裁：联

清品犹兰，虚怀契竹；朗抱若水，和气当春。
集字联
作者：马慧裕
朝代：清
体裁：联

神交以志合；心远为情牵。
集字联
作者：马慧裕
朝代：清
体裁：联

神清悦我志；辞达解人疑。
集字联
作者：马慧裕
朝代：清
体裁：联

神灵申甫斯扬烈；心远渊明自解诗。
集字联
作者：马慧裕
朝代：清
体裁：联

言诗明素志；抗礼接欢颜。
集字联
作者：马慧裕
朝代：清
体裁：联

长言清以厉；素志远而超。
游善兴寺
作者：马执宏
朝代：清

寻幽古来寺，旭日照松门。石发翠逾顶，山丹红到根。偶闻清磬落，已远俗尘喧。何日逢支遁，无生细讨论。
游风穴寺因宿默上人方丈
作者：马振垣
朝代：清

出门穿云入，夹路竹松美。迢递度石桥，楼阁凌空起。中有默上人，颇悉清净理。谈经翠微中，探珠碧海底。天花如飞雪，纷坠虚空里。绳床肯相借，黄昏同栖止。萧萧佛火清，琅珰鸣不已。老僧听溪声，禅心入流水。愧余尘劳人，诗酒徒自鄙。愿借金篦灵，刮我眼中眯。夜久诸天静，镫花结孤蕊。始知卧深山，白云冷衣被。钟鸣尘梦觉，霞光东方紫。无奈逐群动，元悟何由始。
红毛酒歌
作者：马振垣
朝代：清

秦望山头风夜吼，一夕雪花深没牖。玉楼银海彻骨寒，石鼎金炉火不守。主人饮我玻璃杯，云是南海红毛酒。红毛之酒红于血，色香异味三奇绝。倾之一盏即醺人，葡萄椰子失芳冽。红毛之国在何许，或是暹罗真腊伍。绿醅初酦琉璃瓶，一滴染指贵于琥。圣人有道四海一，异域倾诚贡上国。万里飞槎航海来，巨鳌怪蛟夺不得。我欲饮此乘兴直上落迦巅，指顾岛屿在目前。蓬莱三山凌风到，下视人世空茫然。
访连冲碧不遇
作者：马振垣
朝代：清

村烟澹澹夕阳斜，傍水柴门老树遮。坐久主人浑不见，东风落尽碧桃花。
间居
作者：马振垣
朝代：清

秋色孤村静，石床独坐时。蓼花红入户，豆荚绿垂篱。佳句吟难稳，新书读易迟。且沽邻舍酒，莫自负幽期。
挽张百熙联
作者：马振宪
朝代：清
体裁：联

毁不吾伤，誉不吾喜；生而为英，死而为灵。
送人归里
作者：马教思
朝代：清

行行秋色好，驴背正黄昏。远道初为客，慈亲久倚门。衣缝临别线，酒蓄待归尊。想见团栾日，庭前笑语温。
送家兄舫斋归里
作者：马教思
朝代：清

人生聚散感浮萍，又对西风送季鹰。万事凄凉频夜雨，百年憔悴尚寒镫。秋来亦似将归客，老至何如退院僧。一发青山江上路，几时歌啸共君登。
雪释
作者：马敬之
朝代：清

雪释溪流急，烟凝暮色幽。钟声松际寺，镫影竹间楼。蹭蹬身犹昨，纵横愿未酬。何堪更春景，取次赴闲愁。
宜城即事
作者：马敬思
朝代：清

宜城三万户，十载半凋零。画阁移蔬圃，朱门换荻屏。烟波当晚碧，汀草出寒青。独上江亭望，渔镫乱客星。
宿僧房即事
作者：马敬思
朝代：清

老僧留我西窗宿，夜劈松薪煮新竹。起来云薄晓山青，几处疏烟出茅屋。
得方尔止先生书
作者：马敬思
朝代：清

三载移家桃叶春，钓船烟雨芰荷身。他乡白发惊新长，故国青山似旧贫。座上曾逢周铁虎，车前犹泣汉铜人。南朝多少尊官冢，冷落高低卧石麟。
怀尔升师
作者：马敬思
朝代：清

先生真隐逸，家室未居城。世说卿惭长，人称姓不名。燕巢茅屋暖，鹤啄芡湖清。鱼汊今年好，方舟荡桨行。
祝山如席上同钱饮光先生夜话
作者：马敬思
朝代：清

熟读《离骚》夜雨残，床头《周易》共盘桓。鹃从蜀破犹称帝，松自秦亡懒署官。钵冷瞿昙归后托，诗工摩诘晚年看。草堂幽处梅花发，偏与人间斗岁寒。野衲云山隐自招，高僧列传党人谣。书中甲子题三径，袖里春秋纪六朝。路觅西来传梵铎，禅安东渡挂诗瓢。心灰久已同枯井，不逐风波似汐潮。
祝山如席上同钱饮光先生夜话·其一
作者：马敬思
朝代：清

熟读《离骚》夜雨残，床头《周易》共盘桓。鹃从蜀破犹称帝，松自秦亡懒署官。钵冷瞿昙归后托，诗工摩诘晚年看。草堂幽处梅花发，偏与人间斗岁寒。
祝山如席上同钱饮光先生夜话·其二
作者：马敬思
朝代：清

野衲云山隐自招，高僧列传党人谣。书中甲子题三径，袖里春秋纪六朝。路觅西来传梵铎，禅安东渡挂诗瓢。心灰久已同枯井，不逐风波似汐潮。
题陈隐士山居
作者：马敬思
朝代：清

羡尔深山静，连宵不掩扉。秋潭鹤影瘦，霜草鹿胎肥。岁酒先储瓮，园丝半在机。此中多隐者，相识姓名稀。
柏山寺
作者：马文开
朝代：清
体裁：五言律诗

青山意所投，白社此来游。初地空声相，孤云淡去留。寒归梧叶晚，香蔓豆花秋。坐久成清契，流泉无尽流。
游大佛寺见如来佛像有感
作者：马文炜
朝代：清
体裁：七言绝句

为天入地漫相猜，万古圣凡总一骸。孽海茫茫谁得渡，莲台闲煞佛如来。
方勉甫属题邵位西先生手书诗册
作者：马新贻
朝代：清

景慕芳徽已历年，下车正拟访高贤。遽闻亮节全千古，特疏忠贞达九天。每向同侪搜剩墨，喜逢佳士读遗编。词因人重弥珍惜，冰地风裁锦绣篇。
寄张山人
作者：马方思
朝代：清

伊人高卧白云阿，衣制芙蓉带女萝。老去自伤《别鹄操》，贫来懒逐《饭牛歌》。秋前黄发同衰叶，雨后青山守烂柯。试问鹿门庞隐士，何如采药市中过。
答王吉人
作者：马方思
朝代：清

小隐无由问起居，仲春始得故人书。暂归白社开新径，久羡青山葺旧庐。芝草欲成黄绮志，桃花不禁武陵渔。相期过从清秋后，词赋奚烦问子虚。
读史
作者：马方思
朝代：清

青鸟西飞汉集灵，柏梁台是望仙亭。空劳海上求方士，笑杀金门一岁星。
赠医者
作者：马方思
朝代：清

小隐山中采药行，向平五岳未忘情。此生不入长安市，女子何从问姓名。
夜坐示内
作者：马日思
朝代：清

痛读《离骚》不放怀，鹿门携手隐堪偕。刘伶卧病犹贪醉，周泽逃禅独好斋。身冷履霜嗟葛屦，家贫沽酒借荆钗。人生随遇须安处，方信卿言亦复佳。
寄里门诸兄弟
作者：马日思
朝代：清

人言兄弟好，在家常不知。出门东西去，形影独相随。梦中犹晤语，醒后忽天涯。脊令虽小鸟，比翼向高枝。男儿四方志，安得无别离。忆昔聚里巷，六人共一师。对酒青镫夜，听歌《白苎词》。少小不及乐，老大徒相思。
怀齐稷下
作者：马日思
朝代：清

葭菼苍苍水一涯，近知消息在京华。我听夜雨吟衰柳，君似春风妒落花。燕市酒徒歌当哭，并州游子客为家。何时得返东吴棹，相对清尊到日斜。
冬夜宿南庄
作者：马日琯
朝代：清

空江欲雪云冥冥，天低月暗吟寒厅。独雁时闻四窗白，双眼未合孤灯青。败芦丛筱环沙尾，几树横斜映清泚。未春先已发幽香，岁晚篱连见冰蕊。城南小筑掩柴荆，袅袅茶烟客思清。夜犬无声人语寂，枯棋坐隐已三更。短童首触屏风卧，檐外一声惊雀堕。萧骚水阁纸衾单，有梦不愁花底涴。
春江渔父词同半查作
作者：马日琯
朝代：清

五湖三泖烟波宅，燕子来时春水碧。莼丝采罢荇丝牵，隔岸桃花红欲滴。蓑笠由来是水仙。鸬鹚鸂鶒伴闲眠。青山倒影低昂见，潮落潮生不计年。篷窗沽酒空蒙里，一声渔笛沧浪起。纶竿收得寂无人，明月烟江照千里。
过涧上草堂徐昭法先生故居
作者：马日琯
朝代：清

先生居涧上，生死世相忘。剩有三间屋，而无一瓣香。冰霜堪久耐，薇蕨共谁尝。留得潺潺水，终年护草堂。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰
作者：马星翼
朝代：清

十载攻黄卷，千锤炼碧铜。诗书销气节，岁月老英雄。偶着飞仙舄，常乘破浪风。锄奸头已断，论赏剑无功。穑事催秧马，春游斗草虫。太平闲煞我，一笑绿云中。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰
作者：马星翼
朝代：清

敢云朋旧遍长安，始信风尘物色难。笑我相非天下士，如何未作布衣看。碧落云飞风色秋，苍茫烟点指齐州。蓬莱仙阁非难到，萸菊期君插满头。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰·其一
作者：马星翼
朝代：清

敢云朋旧遍长安，始信风尘物色难。笑我相非天下士，如何未作布衣看。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰·其二
作者：马星翼
朝代：清

碧落云飞风色秋，苍茫烟点指齐州。蓬莱仙阁非难到，萸菊期君插满头。
独坐
作者：马春生
朝代：清
体裁：五言律诗

雨霁薄云飞，空庭竹影微。愁随孤月起，别忆故人归。秋老不闻雁，江寒早授衣。远游非始愿，清梦绕柴扉。
东浦方伯邀同惜抱游支硎诸胜
作者：马春田
朝代：清

姑苏眺形胜，西南孕岩壑。卸帆高攀桥，飞盖赴崖崿。一登支硎山，不见支公鹤。千尺雪流泉，琤琮有脉络。遥指见天平，万笏插碧落。名贤以地灵，相慕起敬恪。何处馆娃宫，门外清波阔。此日经行处，昔年都领略。山山尽相识，忘疲便行蹻。暮色已苍然，呼船闻应诺。夜来欸乃声，行歌未寂寞。月上听鸡鸣，舟倚穹窿脚。群峰此最高，杳霭厚盘礴。道观瞰太湖，清光浸天廓。邓尉嶪相望，耸翠不示弱。中途古柏寺，七柏森可愕。盘桓不能去，龙鸾蛟螭攫。舍之循山径，夹道纷枝柞。万峰叩禅关，坐向还元阁。阁上题咏多，纱笼映帘幕。法华渔洋山，眉黛镜中作。湖云缭僧楼，烟水空漠漠。衣上云能雨，飞向崖下落。寺后青州茔，具区面杯杓。近岭一米堆，命名象形谑。逶迤四五里，香雪梅未萼。有台踞梅颠，凡夫家园乐。柰何桑补梅，鄙哉此土著。云表光福塔，行行逾横彴。村市野而秀，寺碑字难度。铜佛祷雨灵，僧言疑未确。人境苦匆匆，烟霞念宿约。路从儿店分，船向女湖泊。回首名胜游，客去山仍昨。藐予尘埃子，不得名山托。诗句比图经，他年按图索。
亲旧中年逾八十者王谨斋张菉园姚惜抱已八十者仆与光漱六作五老歌
作者：马春田
朝代：清

谨斋地上飞行仙，往来滇南东西川。薄宦归来清俸钱，一童一屐摇长鞭。今朝跳上过江船，菉园当时美少年。方瞳碧眼窥残编，耳聋那知尘俗喧。饮酒食肉夜安眠，左右就养后昆贤。惜抱清显天下传，翰墨文章谁比肩。钟山之旁砚为田，欲归不归岂流连。名家旧物惟青毡，雨耕虚度殊索然。不材散木徒迁延，旧游空忆歌舞筵。冷吟细响如秋蝉，愿诣帝所闻钧天。漱六一第四十年，谁能置之冠盖前。第力垂竭神明全，倔强不杖不受怜。
惜抱于九月十三日谢世
作者：马春田
朝代：清

前得报我书，依然文字美。虽窃心喜之，两端如首鼠。再生恐再亡，天意不可恃。历过冬与春，斯为真幸尔。讵知阅三旬，再病不再起。虽曰关命数，归迟失所止。我哭不成声，猿肠寸断矣。从兹吾道孤，那更爱其死。但愧不能文，不敢作君诔。
漱六自句容赴沭阳寄诗与余遥别答之
作者：马春田
朝代：清

龙潭水接阅江流，百里潮连易溯游。枉渚依芦眠塞雁，凉风吹浪起沙鸥。好携江左三家笔，去写淮南九月秋。闻有韩山祀韩信，为余沽酒酹名流。
焦山
作者：马春田
朝代：清

天清东瞰倭夷岛，地僻西违京口城。海上一卷鳌戴立，汉时三诏豹藏名。胚胎元气皴烟雾，郁律中流跨鳄鲸。午夜报闻红日出，双峰阁上挂铜钲。
登北楼作
作者：马春田
朝代：清

宣州治冠陵阳顶，百尺层楼出此巅。宛水无声流槛外，敬亭如画落檐前。去天一握宜晴雨，拔地千寻瞰井廛。为诵玄晖闲坐句，高深旷望似当年。
访友
作者：马春田
朝代：清

一介之士有密友，离群索居古所否。当年亲故叹凋零，祇今存者曰某某。老夫羁客数十年，迢递孤怀向谁剖。哓音垂羽返旧扉，变尽形容成老叟。相逢多笑不相识，欲道名称畏出口。众中杂我衰钝翁，旧雨今雨忘其丑。巷北城南数往来，花晨月夕频尊酒。更逢远客赋新归，乍庆乡关忽携手。此际班荆那肯休，并道维桑宜共守。岂真湖海少交游，不及晖堪同井亩。莫厌造请叩门哗，隔面须知嗟已久。
读黄山谷集
作者：马春田
朝代：清

山谷老人人俊伟，余事作诗爱谲诡。倔强不若韩退之，苦涩有让樊宗师。倩盼副笄皆所弃，最喜龋齿堕马髻。歌之则钩辀，绎之则骫骳。譬如品物中，有味玉山榧。苏黄虽并称，苏宫而黄徵。谓黄为学杜，黄渠而杜海。封域不妨邾莒邦，何必定与齐晋齿。
谢苍筤寄游燕子矶诗答之
作者：马春田
朝代：清

三十年前记泊舟，扑江燕子有危楼。马周字已题前日，谢朓诗今在上头。东水潮来天共碧，西风客去意仍留。飞飞不与龙蟠远，终古多情是石尤。
送方象三之皖城
作者：马春田
朝代：清

草草陵阳春夏过，班鱼同沼燕同窝。青云楼上凭高赋，白雨声中倚醉歌。壮不如人今我老，请从此别柰君何。重逢但愿前期在，惜抱斋头会合多。
高邮道中
作者：马春田
朝代：清

四月南风扑面迎，一舟竹篾牵行。童童远树青如盖，中有连耞打麦声。
怀伯兄复堂
作者：马春长
朝代：清

青苔缘阶长，绿阴垂幕肥。夜来雨频重，晨起花乱飞。有酒自斟酌，独客时歔欷。忽忆故园径，久与吾兄违。我欲陟高冈，君方掩柴扉。歌咏溪山深，息偃烟霞辉。浮云尚无定，孤鸟将安归。慎旃望远心，毋使素书稀。
题山家壁
作者：马春长
朝代：清

前峰昨夜雨初过，晓蹋芒鞋入翠萝。鸟语向山行客少，春阴垂涧落花多。喧阗村社闻箫鼓，空阔烟陂放鸭鹅。散淡不关尘世事，瓦盆沽就野人歌。
送千仞弟之西江
作者：马昶
朝代：清

征鞍才卸自青齐，又买扁舟听晓鸡。孺子亭荒秋水白，滕王阁峙暮云低。四山红树孤帆远，千里清霜一剑携。送尔更教怀蜀道，鸿飞指爪各东西。
拟复竹西亭和洴江太史
作者：马曰琯
朝代：清

邗沟东畔竹西亭，岁岁寻游感废兴。细雨斜廊还有井，夕阳秋寺欲无僧。几时碧玉围千个，依旧红栏覆雨层。收取江南烟树色，苍茫祇借一枝藤。
挽许卯君
作者：马曰琯
朝代：清

十上知稀一哭回，文穷翻令此身摧。空余秋卷搜行箧，那复春卿解拾才。沦没已无仙桂分，凄凉赢得酒垆哀。不辞雪涕为君语，及第由来慰夜台。
落梅风·嶰谷送漳兰
作者：马曰琯
朝代：清
体裁：曲

清风洒，凉露滋。瘦亭亭，自怜幽致。伴同心，玉琴调七丝。小窗中，略添秋思。
追凉示四弟半查
作者：马曰琯
朝代：清

追凉到处与兄连，竹榻生衣尚宛然。覆局每当疏雨后，论书多在晚风前。丹铅手勘留三传，茶荈孤倾已十年。今日夜台应太息，谢家群从总华颠。
霍家桥道中和竹町韵
作者：马曰琯
朝代：清

车鸣十五里，南郭且閒寻。冷翠风前乱，古香云外侵。人因吟秀句，天为写寒林。更待来朝雪，平田一尺深。
题方邴鹤琴鹤送秋图
作者：马曰琯
朝代：清

一声鹤唳泬寥天，坐对高空思渺然。试向孤亭弹别调，白云黄叶满山前。
七夕洴江太史招集筱园
作者：马曰璐
朝代：清

暑气消残露气浮，晚凉高树系轻舟。荷承翠雨虚亭静，月挂微云水阁秋。天上佳期无别绪，人生清味是同游。杯深不觉凭栏久，河影星光共一楼。
半山看桃花
作者：马曰璐
朝代：清

山光焰焰映明霞，燕子低飞掠酒家。红影倒溪流不去，始知春水恋桃花。
朝天子·送楼于湘归吴门
作者：马曰璐
朝代：清
体裁：曲

拟行未行。猛赋得、归期定。木犀香里晚云晴。盼杀皋桥影。秋五湖，清月二分明。写相思，两地情。酒城鸭城，莫忘了盟鸥等。
七夕
作者：马朴臣
朝代：清

何关人事说年年，此夕银河分外妍。闲对半湾无主月，痴看一片有情天。别离隔岁仙难免，飘泊经秋客可怜。忙煞邻家小儿女，喁喁乞巧不成眠。
七夕
作者：马朴臣
朝代：清

何关人事说年年，泼眼银河分外妍。间杀半湾无主月，幻成一片有情天。别离最苦仙难免，飘泊经秋客可怜。夜半那堪邻舍女，喁喁乞巧不知眠。
偕左白石翁郎夫吴静山徐粼哉张篁村游西山
作者：马朴臣
朝代：清

憔悴碧云寺，高台半已倾。有形皆佛累，不坏是泉声。旧表何人冢，丰碑上相名。凭阑发三叹，僧茗照颜清。
古意
作者：马朴臣
朝代：清

老女久不嫁，妍媸在媒口。自道洛阳花，人笑白门柳。
味间歌送江味间之井陉
作者：马朴臣
朝代：清

世人劳劳苦不足，劝以少间匪所欲。及知间味转难间，马蹄蹋热千重山。两身如萍信风扫，今年忽聚长安道。少年豪气何往哉，须眉已改惊老来。君车复向井陉去，借问游踪几时住。几时乡路并驴还，白云茅屋味真间。
宗弟思山殁京邸孀妇远在秦中卢雅雨塞外遥哭以诗不远寄予因和其韵
作者：马朴臣
朝代：清

山阳往会不堪思，想见穷边堕泪时。诗哭九原无寄处，书来万里吊相知。才名折算天犹忌，生死论交老更悲。未掩幽光吾辈在，遗文重订待钟期。
客中书怀
作者：马朴臣
朝代：清

事事愁中兴愿违，客怀永日独依依。惊回乡梦如新别，细读家书抵暂归。数朵远山当卧几，一梳初月照吟衣。不应渐减壶觞兴，秋在人心酒力微。
柬江研澜
作者：马朴臣
朝代：清

人世交游蝇逐膻，同床各梦纷纠缠。霜群雪侣非凡缘，我曹意气天所联。江君逸态何蹁跹，才锋舌剑惊华筵。对我俯首常不言，情灵默契游先天。昔旅于越交雪莲，三生公案重拈诠。空山赠答留诗篇，为君提唱君缠绵。恨不同泛山阴船，明朝笔舞书长笺。为言日午枕书眠，忽然身到飞来巅。三生石上某在焉，两人大笑手拍肩。恍忽记取前生前，东山微雨西杜鹃。落花如雪春风颠，吁嗟此境非人间。梦耶觉耶情乎禅，庄惠观鱼濠水边。伯牙入海随成连，眼中万象成云烟。嗟我与子岂不然，会将水牯骑花田，并吹铁笛空中仙。
渔
作者：马朴臣
朝代：清

自把长竿后，生涯逐水涯。尺鳞堪易酒，一叶便为家。晒网炊烟起，停舟月影斜。不争鱼得失，只爱傍桃花。
秦淮水阁醉题
作者：马朴臣
朝代：清

一杯清酌独婆娑，笑倚朱栏对碧波。月影分明三李白，水光荡漾百东坡。愁来天外雁飞远，秋到人间客占多。我自胸中有忧乐，阿谁吹笛夜深歌。
红绫桥即事
作者：马朴臣
朝代：清

红绫桥畔夕阳斜，风漾青帘得酒家。晚立市门寒意动，山村人卖木绵花。
老树
作者：马朴臣
朝代：清

懒向东风更乞妍，离披生意转悠然。古墙卧藓画三面，秃干著花春半边。垂老子山休作赋，出关宣武合知怜。漫言臃肿无姿态，桃李何曾到百年。
若耶
作者：马朴臣
朝代：清

春水腻如粉，芳名爱若耶。鸳鸯文字鸟，豆蔻女儿花。有客闲停棹，无人复浣纱。村中姓施否，借问尔西家。
送{山考}峔僧
作者：马朴臣
朝代：清

鸟飞不到处，乾坤剩此山。万里架娑影，萧然古洞间。虎来依法住，云出羡僧间。亦复何须食，乡人送米还。
送江汶川入秦次张晴岚韵
作者：马朴臣
朝代：清

少年嘘气结丹霞，舌在惊看鬓已华。笑我仍骑燕市蹇，送君重上霸陵车。心怜老友长为客，梦绕衰亲约到家。分手泪痕寒似雪，不须天外更飞花。
醉后放言
作者：马朴臣
朝代：清

我本无生忽生我，一生我后累无端。思量堕地一声哭，领取为人万种难。凤翼龙鳞天路滑，鼠肝虫臂梦痕酸。昏蒙终古谁先觉，只有庄周蝶境宽。静里咀含味更余，我怀颇与世情疏。伤生事众偏诬酒，致困途多莫怨书。愁垒有杯犹可却，饥肠无字欲何如。虽然此语何人信，只合诙谐海大鱼。
醉后放言·其一
作者：马朴臣
朝代：清

我本无生忽生我，一生我后累无端。思量堕地一声哭，领取为人万种难。凤翼龙鳞天路滑，鼠肝虫臂梦痕酸。昏蒙终古谁先觉，只有庄周蝶境宽。
醉后放言·其二
作者：马朴臣
朝代：清

静里咀含味更余，我怀颇与世情疏。伤生事众偏诬酒，致困途多莫怨书。愁垒有杯犹可却，饥肠无字欲何如。虽然此语何人信，只合诙谐海大鱼。
长安送姚三崧南归省觐
作者：马朴臣
朝代：清

燕市寻君得所依，冲寒定欲返莱衣。鹧鸪向北惊砂起，鸿雁图南扑雪飞。一饭不忘惟母老，万金无价比儿归。承欢余暇过贫巷，我有高堂正倚扉。
长安送姚三崧南归省觐·其一
作者：马朴臣
朝代：清

燕市寻君得所依，冲寒定欲返莱衣。鹧鸪向北惊砂起，鸿雁图南扑雪飞。
长安送姚三崧南归省觐·其二
作者：马朴臣
朝代：清

一饭不忘惟母老，万金无价比儿归。承欢余暇过贫巷，我有高堂正倚扉。
题卢雅雨出塞图
作者：马朴臣
朝代：清

中原山水数点耳，天诱诗人万里行。塞雪碛云供浣笔，莫将风韵带笳声。
题左崧甫游华山诗集
作者：马朴臣
朝代：清

我梦登华山，琼楼出霞表。山断云桥之，受足若绵缟。仙人顾我笑，饵以如瓜枣。我卞不肯需，翻然下蓬岛。左师酷好奇，破险事幽讨。寸步觑神工，只字刮天巧。一卷《华山诗》，发我梦中稿。恐是采药朋，何年别瑶草。烟海远迷濛，愿化双青鸟。
题程花隐先生云海图
作者：马朴臣
朝代：清

先生逸荡负奇气，鹤眼云心渺尘世。壮年才盛比春涛，激昂天下无难事。黄金随手赠交游，矢口不谈田舍计。囊锋不用归海滨，一树花开一回醉。我与嗣君莫逆交，秋宵治酒论文字。酒酣清兴豁双眉，笑述平生游得意。曾携补被上黄山，冷宿峰颠最高寺。东方欲白残月明，山僧唤起惊幽睡。为言云海正当时，急起披衣开户视。瀰漫一气凸凹平，六六莲花浮碧蒂。非烟非雾疑软绵，溶溶盎盎满空际。始也荡漾若鳞动，既且湁潗如鼎沸。澜翻百颗琉璃球，浪卷千叠冰丝被。少焉日出影沧浪，渐升已作胭脂丽。银涛闪烁眼迷离，窊隆忽起峰峦势。黄映成金山胜玉，玉垒金山光眩眦。山中海复海中山，云师狡狯恣游戏。晓风吹作千髻鬟，诸峰依旧递苍翠。长啸青天揖白云，下山仿佛如梦寐。急呼好手绘为图，抚图触象犹能记。我闻语罢屡惊叹，先生夙世神仙类。从来绝景不易逢，东坡海市祷而致。足蹑天根瞰云府，呵驱风雨神灵契。三山有无弱水迷，五岳嵯峨芒履费。琴声杖影画图间，目溯心洄日一至。黄山无日无游人，不遇奇人奇不出。请题一语复先生，本来云海在胸次。
题黄鹤楼
作者：马松瀛
朝代：清
体裁：联

与谁重访辛家酒；到此难忘崔子诗。
枞阳寓楼
作者：马枚臣
朝代：清

小楼遥向大江开，极目云天亦快哉。楚水一湾藏万户，汉皇千古有高台。潮环柳岸渔蓑集，风送芦洲贾舶来。胜地可怜埋市井，登临谁是大夫才。
挽张百熙联
作者：马柏涛
朝代：清
体裁：联

前有达士，后有达人，粤秀山中，却与芸台先生，两峰拔地；革旧学命，造新学福，长沙府上，直作斯文保障，一柱擎天。
冬阴
作者：马棫士
朝代：清

天地三冬半，风烟万里孤。重阴暗海岳，远雾失江湖。萧瑟年光晚，峥嵘岁事徂。形容吾渐老，大业任荒芜。
同诸兄弟游圣寿寺
作者：马棫士
朝代：清

野寺同游处，秋光雨后晴。空阶疏树影，古木乱蝉声。客至僧还定，时危境自清。暂来忘俗虑，共坐夕阳倾。
登潼关城楼
作者：马棫士
朝代：清

歇马维芳树，登楼雨正晴。河流当晋曲，山势入秦平。浪打关门险，砂浮驿路明。西京多事日，不见弃繻生。
初夏集饮兹园
作者：马棻臣
朝代：清

名园在咫尺，过从屡开筵。礼数宽先辈，谈锋纵少年。新莺初绕树，浓绿已成天。花事春残未，彫阑芍药边。
寄和瞿京之
作者：马毓华
朝代：清

木石居游笑此身，偶因新岁庆芳辰。爱寻山水之间乐，自谓羲皇以上人。花径有时延旧雨，桃源何处渡迷津。乐游原上韶光丽，可许平分百五春。
丽江视事见年岁丰稔汉夷安恬喜赋见志
作者：马毓林
朝代：清

鼓角声随弦诵音，西陲武备气严森。经生岂识筹边策，壮士频怀报国心。慷慨有情思倚剑，升平无事欲弹琴。须知镇静方为福，忠信常书座右箴。土诏侏*𠌯未易知，欣看苍赤气恬熙。年丰比户皆篘酒，俗朴沿街尽贸丝。麦饼乳茶留客坐，芦笙铜鼓赛神祠。笑余忝作蛮夷长，无诈无虞两不疑。
丽江视事见年岁丰稔汉夷安恬喜赋见志·其一
作者：马毓林
朝代：清

鼓角声随弦诵音，西陲武备气严森。经生岂识筹边策，壮士频怀报国心。慷慨有情思倚剑，升平无事欲弹琴。须知镇静方为福，忠信常书座右箴。
丽江视事见年岁丰稔汉夷安恬喜赋见志·其二
作者：马毓林
朝代：清

土诏侏*𠌯未易知，欣看苍赤气恬熙。年丰比户皆篘酒，俗朴沿街尽贸丝。麦饼乳茶留客坐，芦笙铜鼓赛神祠。笑余忝作蛮夷长，无诈无虞两不疑。
丽江视事见年岁丰稔汉夷安恬喜赋见志·其二
作者：马毓林
朝代：清
体裁：七言律诗

土诏侏■未易知，欣看苍赤气恬熙。年丰比户皆篘酒，俗朴沿街尽贸丝。麦饼乳茶留客坐，芦笙铜鼓赛神祠。笑余忝作蛮夷长，无诈无虞两不疑。
平山堂
作者：马涧
朝代：清

荒冈衰草野堂开，堂上仙翁去不回。细雨乍收云散尽，却延山色渡江来。
泛舟梁溪同孙柏堂
作者：马涧
朝代：清

一棹轻飏接杳茫，此身深入碧云乡。垂杨倒水浸春色，倦鸟背人飞夕阳。有分青山容客住，不劳白发笑吾狂。浮家亦足饶生计，蓑笠从君细较量。
台阳杂兴·其七
作者：马清枢
朝代：清

仙桃高对佛桑红，花信难凭廿四风。百合奇香收鹿港，千年积雪望鸡笼。御冬旨蓄腌番蒜，占岁丰穰验刺桐。生性浑浑偏嗜饮，竹筒酿酒学郫筒。
台阳杂兴·其九
作者：马清枢
朝代：清

信有仙源可避秦，土番半是女真人。一年海燕常重乳，四季林花不断春。倒挂山禽如凤小，寄居沙蟹与螺亲。敦厖未改鸿荒俗，丁壮扶犁妇负薪。
台阳杂兴·其二
作者：马清枢
朝代：清

山势龙盘起木冈，我朝文教破天荒。朝霞倒影翻红水，万派横流涌黑洋。石出野田原有谶，金埋岩谷讵犹藏。如何士卒开山路，辛苦难逢三保姜。
台阳杂兴·其二
作者：马清枢
朝代：清

山势龙盘起木冈，我朝文教破天荒。朝霞倒影翻红水，万派横流涌黑洋。石出野田原有谶，金埋岩谷讵犹藏。如何士卒开山路，辛苦难逢三保姜。溪洞生烟十八重，乱山苍翠簇芙蓉。谁能望气探银穴，便欲乘云上玉峰。五夜寒潮鸣战鼓，二更残日吐边烽。风中挟火麒麟飓，奇事还闻犼斗龙。仙桃高对佛桑红，花信难凭廿四风。百合奇香收鹿港，千年积雪望鸡笼。御冬旨蓄腌番蒜，占岁丰穰验刺桐。生性浑浑偏嗜饮，竹筒酿酒学郫筒。高岸萋萋草似烟，白波青嶂水沙连。编茅绕屿千椽屋，架竹浮湖万顷田。唤渡津头划蟒甲，卖盐市上用螺钱。行人莫惮藤桥险，别是瀛壖一洞天。信有仙源可避秦，土番半是女真人。一年海燕常重乳，四季林花不断春。倒挂山禽如凤小，寄居沙蟹与螺亲。敦厖未改鸿荒俗，丁壮扶犁妇负薪。岩穴曾栖宋客星，胜朝事势等零丁。骑鲸人去天难问，梦蝶园荒酒易醒；满树花开三友白，孤坟草为五妃青；哀蝉似诉王孙恨，暮雨萧萧不忍听。方言曾亦说台员，古塔嵯峨拂五云。斑竹至今悲烈妇，甘棠自昔爱参军。野牛驯后犁春雨，蒋鹊飞来噪夕曛。閒却朱提无用处，洋钱买得达戈纹。长街花鼓闹春宵，独坐荒斋意寂寥。狷介谁如高士菊，芳鲜共爱美人蕉。侵帘树影斜随月，绕榻涛声冷带潮。料得明朝天气好，竹溪应赴阮公招。
台阳杂兴·其二十三
作者：马清枢
朝代：清

长街花鼓闹春宵，独坐荒斋意寂寥。狷介谁如高士菊，芳鲜共爱美人蕉。侵帘树影斜随月，绕榻涛声冷带潮。料得明朝天气好，竹溪应赴阮公招。
台阳杂兴·其八
作者：马清枢
朝代：清

高岸萋萋草似烟，白波青嶂水沙连。编茅绕屿千椽屋，架竹浮湖万顷田。唤渡津头划蟒甲，卖盐市上用螺钱。行人莫惮藤桥险，别是瀛壖一洞天。
台阳杂兴·其六
作者：马清枢
朝代：清

溪洞生烟十八重，乱山苍翠簇芙蓉。谁能望气探银穴，便欲乘云上玉峰。五夜寒潮鸣战鼓，二更残日吐边烽。风中挟火麒麟飓，奇事还闻犼斗龙。
台阳杂兴·其十五
作者：马清枢
朝代：清

岩穴曾栖宋客星，胜朝事势等零丁。骑鲸人去天难问，梦蝶园荒酒易醒；满树花开三友白，孤坟草为五妃青；哀蝉似诉王孙恨，暮雨萧萧不忍听。
台阳杂兴·其十六
作者：马清枢
朝代：清

方言曾亦说台员，古塔嵯峨拂五云。斑竹至今悲烈妇，甘棠自昔爱参军。野牛驯后犁春雨，蒋鹊飞来噪夕曛。閒却朱提无用处，洋钱买得达戈纹。
归兴
作者：马源
朝代：清
体裁：七言律诗

詹尹无劳为卜居，头衔我自有新除。棋州或可推中正，曲部兼应领尚书。春雨一犁耕代禄，秋山双屟步当车。朋游傥获惊人句，更觉封侯快不如。
归兴
作者：马源
朝代：清

詹尹无劳为卜居，头衔我自有新除。棋州或可推中正，麴部兼应领尚书。春雨一犁耕代禄，秋山双屟步当车。朋游傥获惊人句，更觉封侯快不如。
即席送藻如南海柷如西江之役
作者：马潜
朝代：清

蚩尤旧向珠江出，旬始曾经玉枕横。两地故人新建节，二难远道各寻盟。吾侪须裕匡时略，此去羞为乞米行。击汰扬舲风雪里，可堪中泽断鸿声。
塔山
作者：马潜
朝代：清

夙闻塔山胜，筇枝拄朝暾。陟巘四五重，一径万绿繁。曲涧清可鉴，琮琤鸣云根。阳坡敞古寺，传有唐梅存。寺北恣幽讨，风磴藤萝扪。两石相倚薄，中虚成一门。小憩群鼓勇，复讶怪石蹲。偃盖二丈余，独不藉坤元。下劣通人行，颓势尤惊魂。斑驳呈众色，片片云霞痕。拾级体欲疲，两亭倏高骞。晴岚生杖底，近峰皆儿孙。荆豫及吴山，黛色如缭垣。义水带其趾，点缀桑麻村。应接无暇日，徙倚澹忘言。所见过所闻，烂漫倾芳樽。
峡口道中
作者：马潜
朝代：清

晨出上东门，迤逦来峡口。两山夹人高，到此如戟手。一关当其中，密树光冥黝。所以吴朱桓，伏师歼魏丑。地利无古今，有险在能守。明末盗如毛，垂橐肆流走。
罗山柴桥老尼歌
作者：马潜
朝代：清

肩舆偶憩柴桥旁，茅庵老尼面槁黄。头垂齿豁手摇杖，延客举止殊安详。问渠合是良家子，塞默久之纷涕泗。君不尼询尼不言，知君欲识沧桑事。尼生神宗最末年，阿舅总戎威北边。夫婿翩翩美冠玉，雄才逸藻挥云烟。犹记于归百两时，烛花溢路照旌旗。甲第连衢田越境，家僮三百供指颐。尔时邑号繁华窟，桥下千艘联万筏。翠幰金鞍涨昼尘，娇丝脆竹嘈宵月。一朝旬始莽纵横，治世王与紫薇星。衔枚夜半登陴再，火光烛天血刃腥。吁嗟乎狂贼凶残越千古，君若闻之泪如雨。老瘠鲜烹解甲羹，小儿脔贮登鞍脯。可怜尼臂断霜锋，匍匐深藏白骨丛。偶然不死彼苍酷，家破夫亡一梦中。迄今八十人谁识，寒无结鹑饥无食。菀枯不敢忆从前，卅年老泪对君栻。
送质宜之馆钟离步江绍闻韵兼寄家兄
作者：马潜
朝代：清

匝岁瘤斋入梦频，未能联辔想音尘。陆云东岳难为弟，应玚南淮幸有人。此去观鱼濠水上，定同浮白洞庭春。家书漏处君知补，絮语连宵嚼五辛。
重昭王仲扶有赠
作者：马潜
朝代：清

龙眠柳色黯河梁，烟瘴黔中点鬓霜。九载各怜犹故我，一尊相对且他乡。夭桃艳艳春风静，古柏森森白昼长。执手早愁分手易，窗前飞絮又茫茫。
姬传连日过访因赠
作者：马濂
朝代：清

城北有姚子，英妙世无双。神龙与鸷鸟，见者心皆降。胸中磊落五车书，笔下驰骋千军阵。南宫两度风尘走，辇毂一朝名誉震。献策徒夸贾谊才，请缨未识终军隽。忆偕计吏触炎威，扁舟一叶来京畿。江南梅雨浣征袖，燕北秋风吹客衣。我缘瞑食冒寒暑，短榻茶烟羁逆旅。君素羸疾独不然，私衷为庆黄鹄举。岂知零落送将归，断蓬荒梗相因依。易水萧萧欲黄落，銮江漠漠嗟雪霏。载蹶霜蹄返故枥，竹屋纸窗灯火寂。子云治产空十金，相如授徒惟四壁。月夕花晨常杜门，牙签玉轴不窥园。平生落落交游寡，有时就我开芳尊。昨朝冒雨过茅舍，桐阴竹露含清夏。论诗笛簟纳凉飙，联咏疏帘忘暑夜。酒半自言未读书，何当屏迹十年居。循陔采兰洁羞膳，不需待从承明庐。我闻斯言当三箧，君真度越恒流百。风雨一编朝暮吟，犹惭学古无开益。富贵功名直等闲，箸书自昔藏名山。他年若共白云侣，秋桂春萝掩旧关。
左一青仲孚姚姬传见过夜话用欧阳永叔与梅圣俞会饮诗韵
作者：马濂
朝代：清

荒径扶疏夏木长，闭门寂寞思清谈。剥啄忽闻故人至，一室斗大容二三。篝镫促席无宾主，不觉夜雨飘廉纤。忆昨分张滞京国，尺书千里开云缄。笑我征人尘土堁，岂如高咏云霞酣。于今会合在乡县，豪俊况复数子兼。一青掉舌肆奇伟，谈天上欲穷钩钤。姬传嗜古不尼古，菁英榛莽从夷芟。仲孚深沈守元默，往往雄辩当之惭。惟余因循不树立，十年潦倒空青衫。诸君铿锵廊庙器，和声努力追韶咸。人生有志岂无用，扶摇弹指看图南。
登黄鹤楼历枣亭瞻纯阳画像
作者：马煇曾
朝代：清
体裁：五言律诗

地辟神仙宅，层楼起百寻。估帆飞日脚，渔火逗波心。秋尽枫如醉，丹成枣是林。漫传黄鹤去，玉笛有清音。
天津李鸿章祠堂联
作者：马玉昆
朝代：清
体裁：联

受知阅四十年，御侮列门墙，我是淮军子弟；馀威震九万里，大名垂宇宙，人怀丞相祠堂。
春日郊游因登会仙山
作者：马瑜
朝代：清

入山处处是桃花，好鸟春鸣不厌哗。风静野湖渔棹稳，云连村树酒旗斜。登临且喜身犹健，疏放何妨老更加。一上高峰真旷绝，醉歌明月吸流霞。
将赴宁波渡钱塘江有感
作者：马瑞辰
朝代：清
体裁：七言律诗

万里吴山旧梦遥，九霄风定野烟消。几经沙碛黄龙府，来看钱塘白马潮。浪起何人能拔剑，途穷似我合吹箫。月湖近海寒光积，终忆冰天夜渡辽。
偕周笔峰买舟之吴门
作者：马祜
朝代：清

绿杨吹雪满河干，烟水茫茫客路难。白舫乘风容我共，冰弦邀月为君弹。山移断岸孤帆过，潮落空江二月寒。此去吴阊花正满，计程好向虎丘看。
同人饮澄响堂
作者：马祜
朝代：清

何意翠微里，柴扉为客开。闲云百态出，旧雨一时来。鸟乱空山响，花明宿雨催。陶然同朗咏，狂醉倒金罍。
玉屏山寺
作者：马祜
朝代：清

谷口时来往，松风一径深。浓春树皆绿，亭午寺犹阴。山色清入骨，溪声静客心。偶然逢石坐，无语独披襟。
相如入都过晤邗江旅寓
作者：马祜
朝代：清

昔年吟醉皖江楼，弹指俄惊十六秋。可奈相逢又相别，满天风雨过真州。
中秋夜戏赠邻女
作者：马福娥
朝代：清
体裁：五言绝句

桂子当天落，朱门对户开。容如春正好，人向月中来。
人日病卧
作者：马福娥
朝代：清
体裁：七言律诗

晴光转处尽知春，多病依然此一身。尘世久知家是客，年华又见日为人。愁看曲里梅花落，惊对庭前彩胜新。沉水香残茶汁冷，薄寒无那透重茵。
喜雨
作者：马福娥
朝代：清
体裁：五言律诗

晓起日犹赤，云低雨骤来。枯池重积水，老石更生苔。农务多时苦，天心此日回。绿窗无一事，蕉影亦悠哉。
惜春
作者：马福娥
朝代：清
体裁：五言绝句

何处堪惆怅，红残雨后春。一双衣袖湿，知是折花人。
早春见梅
作者：马福娥
朝代：清
体裁：五言绝句

未办探花屐，前窗晓忽开。春风不相待，飞送暗香来。
春怀
作者：马福娥
朝代：清
体裁：七言律诗

日暖閒庭草色明，伤春绮阁伴茶铛。吹箫自作秦楼想，咏絮羞传谢女名。睡里花香迟蝶梦，静中窗纸听蜂声。曰归惆怅跂予望，却羡翩翩燕羽轻。
春霁偶成
作者：马福娥
朝代：清
体裁：七言律诗

微日初开凉气清，强扶病起怯徐行。阶前嫩草笼烟睡，帘外新花带雨迎。云淡晴光浮碧缀，风摇叶色半窗明。炉香茗汁时相得，频听黄鹂树底声。
暮春病起柬姑母陆夫人
作者：马福娥
朝代：清
体裁：七言律诗

庭砌萧疏细草匀，韶华病起惜残春。一篱菜暖粘花蝶，几片花飘上绣茵。少妇闺中妆似旧，垂杨陌上绿还新。封侯自古良非易，不厌诗书夫婿贫。
漫兴
作者：马福娥
朝代：清
体裁：七言绝句

风吹满树叶萧萧，睡起珠帘影动摇。却怪深闺天易晚，药炉烟重湿芭蕉。
雪珠
作者：马福娥
朝代：清
体裁：五言绝句

乍听披檐响，俄惊绕砌圆。明珠如有意，留作掌中看。
挽张之洞联
作者：马立朝
朝代：清
体裁：联

四朝元老、一代伟人，燮理抱孤忠，永奠河山巩磐石；荆楚饮和、江淮食德，追随悲往事，只悬樗栎托帡幪。
春晴
作者：马绣吟
朝代：清

既雨饶春色，游丝空际飏。莺簧调柳陌，蝶粉腻花房。日度迟迟影，炉焚细细香。为防风雨至，静坐惜韶光。
喜昭杨嘉树于方位伯席上
作者：马继融
朝代：清

十载一回晤，浮生能几何。琴书家食少，雨雪客程多。久别难追忆，相逢且放歌。华堂今夜酒，泥醉勿辞酡。
九折坂
作者：马维翰
朝代：清

盘盘出鸟道，杳杳行人村。斗起邛崃山，仄隘逾剑门。天险溯开凿，未可常理论。阴阳分向背，旦夕殊寒暄。连山走云气，倏忽同追奔。一峰独秀出，颇似岳势尊。其下九折坂，劖绝割厚坤。况复急雨薄，万壑当昼昏。回舆与叱驭，北辙视南辕。所志各有托，忠孝惟其根。踟蹰两不决，心绪蚕丝繁。峭壁落井底，一发青天痕。人生鲜百岁，只有名常存。勒铭匪易事，或用酬惊魂。
南行漫兴
作者：马维翰
朝代：清

沈黎南下路迢迢，仰面青天欲射雕。何处标名铜作柱，早时转饷铁为桥。王师久驻将无倦，荒服多虞或未骄。正值原田望霖雨，每占箕毕起中宵。远书底用问边鸿，得失因缘塞上翁。敢惜金缯当此日，正期锁钥仗群公。夫人堡有和番计，丞相碑传纵虏功。可信降酋无叵测，漫教部曲卧雕弓。
南行漫兴·其一
作者：马维翰
朝代：清

沈黎南下路迢迢，仰面青天欲射雕。何处标名铜作柱，早时转饷铁为桥。王师久驻将无倦，荒服多虞或未骄。正值原田望霖雨，每占箕毕起中宵。
南行漫兴·其二
作者：马维翰
朝代：清

远书底用问边鸿，得失因缘塞上翁。敢惜金缯当此日，正期锁钥仗群公。夫人堡有和番计，丞相碑传纵虏功。可信降酋无叵测，漫教部曲卧雕弓。
古隘口
作者：马维翰
朝代：清

兹行春未半，桃李旋成蹊。番夷亦耕作，两牛扶一犁。渐入古隘口，微雪风凄凄。窄磴上不已，似欲穷天倪。深厓壁如削，直下流青溪。唐人设关处，湮没无由跻。累累碎石明，隐隐哀猿啼。勉旃率先路，夕日方平西。
大喇嘛寺歌
作者：马维翰
朝代：清

我无摩泥照浊水，偶参上乘心清凉。惠师罗什亦已化，今之行脚惟衣粮。西炉自昔西番地，旧无枝屋皆碉房。不生草树山壁立，茫茫沙碛无稻粱。恭惟先皇赫威命，版图始入开封疆。至今万里乌斯藏，亦来重译瞻冠裳。奈仍夙昔锢不解，俱言此类生空桑。空诸所有有彼法，如何佛寺犹雕梁。缭以垣墙一百丈，甃以文石周四方。横窗侧闼面面辟，幡竿略绰当门张。其上层楼纻金碧，下画神鬼东西厢。寺僧少长凡几众，不语前立纷成行。偏袒右肩事膜拜，双瞳转仄黝有光。宰生割剥了不怖，呼号其侧神扬扬。六时梵呗若功课，渴饮酪乳饥牛羊。宵分聚徒大合乐，互吹骨角声低昂。即论释典尚清净，此宁有意登慈航。或云流传术颇异，播弄造化如寻常。安禅毒龙致时雨，诵咒青女停飞霜。此岂实具定慧力，竟能诡术回穹苍。咄尔世人迷不悟，福田利益萦中肠。乾坤高厚妙运用，岂待尺寸量短长。圣人深意在柔远，顺育万类通要荒。因势利导牖蒙昧，欲使寒谷回春阳。昭昭大道揭日月，异教岂足紊纪纲。矫首夷风倘一变，饮食男女真天堂。
早发侜浦
作者：马维翰
朝代：清

寒威凛冬季，木落风凄紧。束装适京国，夜漏短无准。父母送临河，肫复辞难罄。首言慎起居，次言远驰骋。得既勿满盈，失亦戒孤愤。努力崇正轨，缁尘发深警。长年动兰桡，瞻顾两未忍。俯首别泪滋，回汀更引领。细雨棹横塘，庐舍去隐隐。铭心宝训言，守身日三省。
晚秋张比部舅招饮涉园
作者：马维翰
朝代：清

木叶秋深乌夜村，城南风景爱张园。卷帘云气收秦驻，抱阁潮声落海门。鱼跃镜中欣出网，鹤飞天外薄乘轩。退思前席持螯处，真比泉明松菊存。
梅花
作者：马维翰
朝代：清

疏枝雀啅转春温，正试东风第一番。每自凝神当远驿，为谁孤立向荒村。晴云曳宕春无限，午夜分明月有痕。索解此中浑未易，目成脉脉在忘言。
泸定桥
作者：马维翰
朝代：清

落日岚气阴，斜照峰头赤。泸河卷雪来，激荡河连石。底定定何时，盘马对绝壁。铁索系两岸，缚桥渡行客。人影漾惊波，行空无辙迹。前滩势未平，后浪声转迫。孽龙蟠深渊，长蛇赴大泽。惊魂定无时，王事敢求适。
蛮庄用少陵白沙渡韵
作者：马维翰
朝代：清

蚁缘转山腰，千尺耸埼岸。板屋数十家，衣装杂蕃汉。问之曰蛮庄，邮程未及半。木杪出旌竿，前驱隔林唤。水深泥滑滑，日澹风漫漫。修樾荫垂藤，点点牛羊散。星火迫挽输，鱼贯人影乱。傥非幸有秋，箸画徒永叹。
鸡头关
作者：马维翰
朝代：清

雄关昂然来，下插溪谷黑。肖形呼鸡头，离立矫凤翼。是日山出云，蒸雨洒未息。碎石踏更危，古栈泞逾仄。一线蚁夤缘，七盘磨葡匐。草树童不毛，人畜战无力。焉计千丈强，但觉四山直。县厓愧老僧，置屋自胸臆。
诰赠中宪大夫常公殉节诗
作者：马维驭
朝代：清

金酋蠢尔瞰雄边，仗义儒臣勇直前。不愿浮生齐草木，惟凭浩气淩风烟。功深道济量沙日，烈并常山噀血年。莫谓九原遗恨切，曾昭恩荫慰寒泉。国士慨然报国忠，风高昔岭泣英雄。绩传理饷邀荣擢，勇奋捐生契圣衷。日落花溪祠宇黯，云移木果塞烟空。西充漫说千秋祀，午夜清魂到海东。
诰赠中宪大夫常公殉节诗·其一
作者：马维驭
朝代：清

金酋蠢尔瞰雄边，仗义儒臣勇直前。不愿浮生齐草木，惟凭浩气淩风烟。功深道济量沙日，烈并常山噀血年。莫谓九原遗恨切，曾昭恩荫慰寒泉。
诰赠中宪大夫常公殉节诗·其二
作者：马维驭
朝代：清

国士慨然报国忠，风高昔岭泣英雄。绩传理饷邀荣擢，勇奋捐生契圣衷。日落花溪祠宇黯，云移木果塞烟空。西充漫说千秋祀，午夜清魂到海东。
木塔疏钟
作者：马羲瑞
朝代：清

天花何处鸟衔飞，一塔依然立翠微。画栋崚嶒齐雪岭，残钟断续入柴扉。阳回乍喜初调律，漏尽谁伤未拂衣。莫厌疏慵趺坐久，半生劳碌已知非。
浣溪沙
作者：马翀
朝代：清

绿遍千山响杜鹃。柳枝低亚燕蹁跹。几曾风雨似今年。莲瓣一钩春印浅，菱花七出晓妆妍。半垂红袖拨沉湮。
鹊桥仙·见袁枚《随园诗话补遗》
作者：马翠燕
朝代：清

银湾斜挂，金波徐展，天上人间今夕。黄姑渚畔路迢迢，何处问、支机消息。锦屏红烛，玉窗罗袜，剩喜鹊桥不隔。青鸾休促紫云车，且良夜倍、相怜惜。
太白楼
作者：马翮飞
朝代：清

黄叶一天秋，青山百尺楼。楼头旧时月，夜夜照江流。
山园即事
作者：马翮飞
朝代：清

曲径穿林口，层岩接石梯。到门青嶂合，坐客白云齐。雨歇泉初响，花飞鸟自啼。向来耽野趣，何日遂深栖。
晚泊
作者：马翮飞
朝代：清

寒潮秋淰淰，落叶晚潇潇。借问停桡处，吴枫第几桥？
月夜至玉屏庵
作者：马翮飞
朝代：清
体裁：古风

古寺翠微间，溪山契幽想。明月下庭除，欣然遂独往。春溪漾素辉，寒松落幽响。繁阴渐迷离，疏影散林莽。一径薜萝深，柱杖缘萝上。高僧夜未眠，开轩共澄朗。坐久若有得，无言倚虚幌。
月夜至玉屏庵
作者：马翮飞
朝代：清

古寺翠微间，溪山契悠想。明月下庭除，忻然遂独往。春溪漾素辉，寒松落幽响。繁阴渐迷离，疏影散林莽。一径薜萝深，拄杖缘萝上。高僧夜未暝，开轩共澄朗。坐久若有得，无言倚虚幌。
归抵枞阳
作者：马耜臣
朝代：清

抱病归来顿解忧，四年人作仲宣游。一生九死余残喘，片雨孤帆抵故丘。野店喜尝村妇酒，闲云重上寺僧楼。纷纷到耳乡音满，绝胜吴歌与越讴。
晚泊铜陵
作者：马耜臣
朝代：清
体裁：五言律诗

坐久步尤适，临崖一振衣。风江渔艇急，秋县夕阳微。估客半沽酒，人家多掩扉。晚怀殊落寞，鸥侣共依依。
晚泊铜陵
作者：马耜臣
朝代：清

坐久步尤适，临崖一振衣。风江渔艇急，秋悬夕阳微。估客半沽酒，人家多掩扉。晚怀殊落寞，鸥侣共依依。
樵山沧浪诗话楼联
作者：马肖庵
朝代：清
体裁：联

熙皞遗风留郡邑；春秋佳日好登临。
思亲
作者：马腾龙
朝代：清

饮泪思慈母，晨昏托老妻。孤身万里客，异地五更鸡。瘴疠侵人骨，江山老马蹄。山城城外柳，一望一凄迷。
九日欧舫蛟门诸老小集老圃
作者：马苏臣
朝代：清

不雨不风刚九日，一丘一壑有三秋。吾曹已作将红树，人事多轮未白头。到耳霜清初听雁，候门山翠漫扶鸠。黄花傥亦伤迟暮，更与城南续旧游。
十日菊答谢巨公
作者：马苏臣
朝代：清

老僧遗我十日花，丛中尚有黄金芽。忙搜旅舍觅盆盎，疾呼健仆团泥沙。要扶强干植根本，先除病叶芟杈丫。花头苦被束缚久，豁如自直蓬中麻。人情爱菊我爱影，百影无如菊影斜。移镫邀月月亦至，纵横满壁飞龙蛇。藐姑仙人真绰约，何妨背立珠帘遮。浇花痛饮颇快意，坐间隐隐花咨嗟。扬州市上作重九，金钱买断渊明家。娉婷不嫁后时节，蹉跎坐误春韶华。我闻花语三叹息，一岁一荣生有涯。君不见绮楼昨夜笙歌歇，几人冷眼窥窗纱。汝从禅窟听说法，可知微笑拈天葩。萧然相对共迟暮，秋光尽向苍公赊。
十日菊答谢巨公
作者：马苏臣
朝代：清
体裁：古风

老僧遗我十日花，丛中尚有黄金芽。忙搜旅舍觅盆盎，疾呼健仆团泥沙。要扶强干植根本，先除病叶芟杈桠。花头苦被束缚久，豁如自直蓬中麻。人情爱菊我爱影，百影无如菊影斜。移镫邀月月亦至，纵横满壁飞龙蛇。藐姑仙人真绰约，何妨背立珠帘遮。浇花痛饮颇快意，坐间隐隐花咨嗟。扬州市上作重九，金钱买断渊明家。娉婷不嫁后时节，蹉跎坐误春韶华。我闻花语三叹息，一岁一荣生有涯。君不见绮楼昨夜笙歌歇，几人冷眼窥窗纱。汝从禅窟听说法，可知微笑拈天葩。萧然相对共迟暮，秋光尽向苍公赊。
断针吟
作者：马苏臣
朝代：清

断针余荩箧，开箧泪如丝。血渍锋铓尽，儿寒手线知。昏眵嫌布涩，邻壁借镫迟。习苦嗟慈母，哀哀欲废诗。
谒杜樊川祠
作者：马苏臣
朝代：清

杏花村上草离离，古屋斜阳漾酒旗。知己一人牛节度，风流绝代杜分司。曾闻战论谙兵略，只为情多看水嬉。自去骚坛无格调，瓣香低首拜灵祠。
谷雨后二日程芗溪招同洪棕亭汪春泉方石堂游上方寺寺有三绝碑及坡公送李使君诗十韵墨刻在壁即用坡公白板烧松烟为韵分得烧字
作者：马苏臣
朝代：清

故宫化为寺，寺古春萧萧。舍舟踞陇首，极目沿僧寮。好风揽衣袖，吹我凌金焦。金焦不可越，匹练横江潮。城中自歌吹，鸟外空烟霄。墓田即云好，吟魂亦已销。徘徊禅悦近，惆怅神仙遥。坐觉白昼静，感昔苍松彫。平山距数武，佳构青岧峣。叹息壁间字，难逃劫火烧。
怀家兄伯逢
作者：马蕃
朝代：清

残梦初回后，孤镫未尽时。斯人不可见，中夜起相思。落木秋云暮，寒风客自知。离情谁共语，寂寞独吟诗。
暮归
作者：马蕃
朝代：清

山云沈晚照，半醉别田家。度岭逢微雨，沿溪落野花。鸟声林际噪，烟影屋边斜。渐有丰年望，新秧处处蛙。
过三静庵
作者：马蕃
朝代：清

穷山别有径，开凿自何年。四面松云岭，一村烟水田。品茶尝谷雨，烹笋挹溪泉。到处苔茵绿，趺跏听杜鹃。
除夕前一日竹叶亭探梅
作者：马蕃
朝代：清

抽身来胜地，索笑得闲行。岁晚日无几，花迟风有情。深杯宜腊酝，小雨送春声。未识西庄意，犹依五凤城。
偕丁雪塘任秋田孙彦清游柯岩
作者：马赓良
朝代：清

吾州山水奇，往往出残剩。曹山既著名，何岩复擅胜，遥望山破碎，近即石散迸。嵌缀亭馆凉，割剥丘壑劲。繁林戴侧厂，修廊蟠曲磴。崖深闻石气，水清见鱼性。涧香渡幽花，岩音孕清磬。洵足骋雅怀，况能逃暑病。当年采山石，顽劣遭排摈。岂知易世后，游屐名山盛。乃知天地间，得失本无定。名理既彻悟，寸心亦明净。剧饮朋盍簪，陶然尽游兴。
偕文孺彦清游曹山寄剡中诸子
作者：马赓良
朝代：清

凿山采山石，采处名石宕。石尽山成蜕，因之得奇状。曹山最奇绝，覆石如连帐。铲削知何年，形亏气益壮。一宕在山腹，水洞通咽吭。石岩争险峭，岌嶪不相让。山根走潭底，水石互摩荡。一宕山之背，可即不可望。缘崖入仄径，隘极忽平旷。石壁周四围，幅幅如列幢。其东云石庵，高踞层峦上。巨石千丈强，独立空依傍。下有涓滴泉，万古春盎盎。由来山水奇，造化运意匠。兹独出人工，魄力实雄创。混沌一剖判，青山成变相。我生与山邻，呼俦几跻降。棱棱踏山骨，曲曲入山脏。触目已嶙峋，极险穷幽况。今兹载酒来，岩花媚秋放。好山如佳文，百读终无妨。同游有孙曹，山贼名差当。辟路抉崩榛，登高破石浪。焉知筋力疲，但觉神情王。快哉一啸歌，群山齐和唱。回舟出曲渚，落日明残嶂。卢仝七碗茶，例得山灵贶。
偕谭仲修施均父黄元同潘仪甫张子虞孙子宜及皋社诸子宴集吴山道院
作者：马赓良
朝代：清

吴山郁岧峣，云物秀虚迥。群彦事幽讨，芒屩杂篮笋。层阴阁微雨，秋日瞢不醒。历磴上高颠，城市气忽静。墟落点孤烟，江湖团双影。道士何潇洒，结屋桂花顶。登楼开清宴，疏棂纳遐景。坐见胥涛来，微痕掠烟冷。平生几两屐，选胜苦难准。矧兹载酒游，美客东南尽。一出恣剧谈，陶然共酩酊。谁能学古人，盛筵欢感并。
入剡
作者：马赓良
朝代：清

清溪寒㶁㶁，孤艇上滩迟。入剡又今日，看山如旧时。岸崩村径换，涨落渚沙移。不见蓬莱浅，沧桑已可知。
寒夜遣怀
作者：马赓良
朝代：清

孤镫照虚馆，静夜似僧房。煮雪验寒味，爇兰闻火香。明明空理见，历历苦缘长。意识何由灭，檀心聊自强。
得子九丈闽中书
作者：马赓良
朝代：清

之子辞乡国，西风吹草黄。门前看流水，离思与之长。忽寄平安语，遥怜鬓发苍。关山千里隔，有梦到蛮方。
明心寺
作者：马赓良
朝代：清

佛殿岚光积，山门树色埋。磬声争涧筑，幡影乱藤钗。看竹入莎径，踏花愁笋鞋。山行逢息壤，游兴未应乖。
春游仿剑南小体
作者：马赓良
朝代：清

野色曈曈日气清，短篷柔橹镜中行。山腰束雾初收雨，水面铺烟乍放晴。紫陌莺花催上巳，画船箫鼓送清明。春游到处饶诗思，断句推敲半未成。
焦桐篇寄李㤅伯慈铭
作者：马赓良
朝代：清

焦桐慕素丝，明镜照芳姿。之子一相见，关山远别离。秋风动萧晨，早凉生绮阁。不恨秋风凉，但恨罗袂薄。柔肌莹冰雪，美目耀春星。谢彼脂与粉，还吾婉娈形。秦女引凤吹，蜀客求凰操。丝竹虽殊音，宫商本同调。焚香理瑶徽，对镜扫蛾眉。焦桐有时斫，明镜无时疲。
舟中不寐起视月色如昼
作者：马赓良
朝代：清

小艇落寒江，橹声摇梦醒。开篷正清夜，独坐揽幽景。月明万籁歇，山水气俱静。兴来一扣舷，满江风露冷。
挽张百熙联
作者：马超群
朝代：清
体裁：联

是圣朝忠臣，是学界钜子，方资都咈庙堂，何图噩耗飞来，星沉于北；丧才为国惜，负志为公悲，纵未追随杖履，当亦望风怀想，泪洒于南。
家参军公歌姬稚春善琵琶忽惊玉折为诗挽之
作者：马辰御
朝代：清
体裁：七言绝句

空传乐府想夫怜，惆怅秦箫凤去年。料尔多情歌宛转，还随司马伎堂烟。
语溪道中
作者：马辰御
朝代：清
体裁：五言律诗

一望柔桑色，人声近语溪。狭流听水急，高岸觉篷低。野桨如飞鹜，春蚕尽织绨。当年吴越路，石垒尚凄凄。
挽张之洞联
作者：马邻翼
朝代：清
体裁：联

事事酌雅禀经，任欧风美雨之来，独撑砥柱；念念忠君报国，化河岳日星以去，犹拱神京。
题黄鹤楼
作者：马铭谦
朝代：清
体裁：联

明月正当楼，窥公醒眼非贪睡；闲云偶出岫，笑我痴心欲学仙。
题成都崇丽阁
作者：马长卿
朝代：清
体裁：联

斯楼为蜀国关键，慨兵燹倾颓，人物凋谢，数十年满目荒凉，遗风顿竭，溯渊云墨妙、李杜才奇、轼辙名高，久经宇宙山川，沧桑千古；此地是锦江要会，爱舟樯上下，烟浪萦回，几多士同心结构，胜地重开，想石室英储、岷峨秀毓，江汉灵炳，且看栋梁桢干，砥柱中流。
书拙作后尚有空纸因命儿子长庚依韵赋之附录于后
作者：马长庚
朝代：清

报国丹心自夙成，捐躯殉难事非轻。临危慷慨能全节，就义从容肯恋生。荫锡铜章多惠政，名垂青史有殊荣。浣花溪畔遗祠在，父老焚香涕泗横。
秋日游沂山观百丈崖瀑布
作者：马长春
朝代：清

平明问客路，涧道有余清。结侣仗轻策，相将沿壑行。行行近水村，处处叱牛声。山田高于屋，牛在屋上耕。冈峦相枕带，峡口片云横。渡峡风泠泠，恍然如再生。何物横空下，两岸不能争。惊波荡峭壁，澎湃势难平。坐久何袅袅，石濑水回萦。水在山之岚，霏微移我情。有僧烟际出，渡水来相迎。莫漫言归去，少焉山月明。
再赠西山隐者
作者：马长海
朝代：清

山路逶迤入杳冥，十年重访枕烟庭。问名揩眼看蓬鬓，留客呼儿挈酒瓶。云似客闲朝出岫，鹤如人立夜听经。先生不与寰中事，长啸一声天地青。
移居沧州蔡玉躬阁学以诗送行次韵奉酬
作者：马长海
朝代：清

仕宦亦人情，沉沦堕其志。徒深山水怀，喜无儿女累。期为尘外游，今鼓沧浪枻。峨峨黄阁老，潇洒饶逸志。送我河之干，赠言有馀味。非不惜离别，孤怀喜能遂。沧州海一隅，可访安期辈。为问天地根，果否生天地。长跪谢微言，我将从此逝。
读陶诗
作者：马长海
朝代：清

处士胸中别有春，田园寄托写天真。义熙尚有关心事，岂便羲皇以上人。
献县题壁
作者：马长淑
朝代：清

晓起辞逆旅，匆匆马首东。草枯看地阔，木落觉天空。客路怜裘敝，民居望岁丰。十年惭作吏，头白已成翁。
柳腰轻·秋闺
作者：马闲卿
朝代：清
体裁：词

从来那惯愁滋味。腰正瘦，心将碎。乌云才绾，菱花慵对，掩著琐窗寻睡。敲朱户、檐马声凄，战金风、井梧叶坠。不分芙蓉沉醉。笑海棠、露浓红退。满怀情绪，倚阑无语，兀自偷垂香泪。总知是、秋梦无端，没来由、把人憔悴。
游观音庵
作者：马霳
朝代：清

特为寻幽蹋布鞋，上方高处历重阶。洞空若蚌含澄水，峰峭如锥立乱崖。相国金鱼随土落，仙人黄鹤著尘埋。烧铅往事多年冷，怪底穷愁未有涯。
登黄华山和姚敏仲
作者：马霳
朝代：清

城中独耸高山胜，到此方闻鸟雀喧。一片绿云铺雉堞，双流白练绕江村。亭临小市初通路，屋对深林未有门。险阻听君谈铁岭，未曾攀陟已消魂。
生烜儿志喜
作者：马静音
朝代：清
体裁：七言律诗

良辰屈指及秋元，喜见明珠耀小轩。今日人皆称似祖，他年汝莫愧为孙。秋风丹桂非无种，福地仙桃信有源。伫看彩衣娱白发，祯祥重与细评论。
池上作
作者：马骕
朝代：清

板桥南去湿烟空，春水平池宛镜中。新柳深含何限绿，小桃斜坼一枝红。种鱼有术寻渔父，断酒无心学醉翁。鸥鹭闲情湖海兴，年来宦迹付征篷。
咏怀五首
作者：马鸣萧
朝代：清

投畚去南亩，羲皇入北窗。相将重彝鼎，何敢问旌幢。淡荡云中树，委蛇天际艭。悠然别有得，一壑与长江。空谷得高士，栖迟守敝帷。鸣禽饶夕气，流水静朝晖。评史存疑信，尊经识指归。客来深柳下，相对制荷衣。小卧不成睡，掩关寻旧题。调饥田百亩，扶病药千畦。虚牖云初住，闲阶鸟乱啼。黄花姿正好，爱客且相携。静坐冥生事，麃麃麋鹿群。江山元邃穆，风雨自纷纭。远驭传三略，长林惊一军。春晴已昨日，得酒便成醺。肥遁壑丘异，独醒十亩间。深云逐杖履，小鸟弄间关。谷口月初上，严陵渔未还。桃源何处所，经岁水潺潺。
咏怀五首·其一
作者：马鸣萧
朝代：清
体裁：五言律诗

投畚去南亩，羲皇入北窗。相将重彝鼎，何敢问旌幢。淡荡云中树，委蛇天际艭。悠然别有得，一壑与长江。
咏怀五首·其三
作者：马鸣萧
朝代：清
体裁：五言律诗

小卧不成睡，掩关寻旧题。调饥田百亩，扶病药千畦。虚牖云初住，闲阶鸟乱啼。黄花姿正好，爱客且相携。
咏怀五首·其二
作者：马鸣萧
朝代：清
体裁：五言律诗

空谷得高士，栖迟守敝帷。鸣禽饶夕气，流水静朝晖。评史存疑信，尊经识指归。客来深柳下，相对制荷衣。
咏怀五首·其五
作者：马鸣萧
朝代：清
体裁：五言律诗

肥遁壑丘异，独醒十亩间。深云逐杖履，小鸟弄间关。谷口月初上，严陵渔未还。桃源何处所，经岁水潺潺。
咏怀五首·其四
作者：马鸣萧
朝代：清
体裁：五言律诗

静坐冥生事，麃麃麋鹿群。江山元邃穆，风雨自纷纭。远驭传三略，长林惊一军。春晴已昨日，得酒便成醺。
惕斋用东坡韵
作者：马鸣萧
朝代：清

四时无休歇，过去那堪数。二气自升降，天地亦何语。独坐望云烟，波鸟时高举。为怜衰谢人，白发剩几缕。支离叹此身，短筇难为拄。况复人间世，霜雪杂风雨。故园枣栗熟，剥落动盈筥。不定若飞蓬，飘欻及黄土。隐几澹无营，丘壑倘相许。野处逢岁稔，延赏因时适。君子不素餐，饘粥犹战栗。微尚夙有心，粒食无陈乞。肃穆耽松径，烟霞满石室。魂梦颇云安，肯教鱼鸟逸。俯仰易为陈，遑论处与出。寥寥此天地，语笑或可必。
惕斋用东坡韵·其一
作者：马鸣萧
朝代：清
体裁：古风

四时无休歇，过去那堪数。二气自升降，天地亦何语。独坐望云烟，波鸟时高举。为怜衰谢人，白发剩几缕。支离叹此身，短筇难为拄。况复人间世，霜雪杂风雨。故园枣栗熟，剥落动盈筥。不定若飞蓬，飘欻及黄土。隐几澹无营，丘壑倘相许。
惕斋用东坡韵·其二
作者：马鸣萧
朝代：清
体裁：古风

野处逢岁稔，延赏因时适。君子不素餐，饘粥犹战栗。微尚夙有心，粒食无陈乞。肃穆耽松径，烟霞满石室。魂梦颇云安，肯教鱼鸟逸。俯仰易为陈，遑论处与出。寥寥此天地，语笑或可必。
故园
作者：马鸣萧
朝代：清
体裁：五言律诗

将诗寻古意，呼酒散幽情。日逐黄尘远，风吹绿水明。地偏堪独坐，人老慎多营。好在故园里，行耽野鸟声。
早春用僧齐己韵
作者：马鸣萧
朝代：清
体裁：五言律诗

柳岸冰初解，数声雁北还。青波萦古渡，黄鸟啭深山。春草春风里，一诗一酒间。是非都不问，兴至但开颜。
闻说
作者：马鸣萧
朝代：清
体裁：七言律诗

疏慵只合抱云根，多病那堪更耐烦。丹壑关情空偃卧，绿萝何意自偏翻。神疲早厌茶铛沸，形老惟馀药裹存。闻说神仙不曾见，淼茫却笑武陵源。
野宿
作者：马鸣鸾
朝代：清
体裁：五言律诗

我行殊未已，茅店已扃扉。渡水风残炬，敲门雪满衣。钟疏知寺远，巷静觉邻稀。回首寒原上，萧萧旅雁飞。
早发宁陵县
作者：马鸿勋
朝代：清

长途劳客梦，旅馆候鸣鸡。鼓角临关壮，星河傍曙低。渔镫依水见，堤柳入烟迷。不计程多少，惟闻倦马嘶。
清明
作者：马鸿勋
朝代：清

依依杨柳近清明，禁火初烟雨乍晴。芳草侵堤时过马，梨花满树不闻莺。云封翠壁平分岫，鸟带斜阳半入城。把酒莫辜风日好，远林愁听杜鹃声。
章江舟次
作者：马鹏飞
朝代：清
体裁：五言律诗

楚树中流尽，章江一叶飞。滩声争踯躅，岭势郁崔嵬。落日行人远，寒云候雁归。故园独回首，清泪已沾衣。
喜遇陈曼生明府
作者：马鼎梅
朝代：清

几年别梦绕沧洲，此日逢君破旅愁。自爱养闲辞幕府，人传余论动诸侯。襟怀不为贫来减，笔墨多从冷处留。何怪浮沈下僚属，声名官职两相仇。
忆昔
作者：马鼎梅
朝代：清

征南幕府诩名流，蛮语参军忆昔游。锦帐夜悬珠海月，牙旗高卷虎门秋。解鞍立就卢循表，饮器擎看林邑头。今日扁舟风雨恶，短篷孤枕蓼花洲。
月夜登燕子矶
作者：马鼎梅
朝代：清

风涛自吐吞，今古向谁论。山欲截江住，云思挟月奔。潮汹瓜步阔，峰拥秣陵尊。多少登临客，都无名姓存。
游峡山
作者：马鼎梅
朝代：清

我来二禺峡，不见二禺君。古洞余苍藓，空山起白云。江流何浩浩，帆影自纷纷。返棹一回首，清钟天际闻。
金陵病愈写怀
作者：马鼎梅
朝代：清

纸阁绳床静似禅，药炉茗碗自周旋。书凭黄耳愁难寄，镜对朱颜幸早痊。绝塞雁来霜叶后，小楼人散菊花前。龙江几点潇潇雨，梦醒秋风又一年。
挽张之洞联
作者：骆凤嶙
朝代：清
体裁：联

数中兴而后，几人建树勋名，我武维扬，南越绥边琼勘乱；问变法以前，是谁开通风气，遗篇具在，湖湘劝学蜀輶轩。
佛山经堂寺联
作者：骆天保
朝代：清
体裁：联

自东晋卓锡季华，大启丛林，阅年最久；念西土传经上国，重兴法宇，历劫不磨。
自挽联
作者：骆秉章
朝代：清
体裁：联

十载忝清班，由翰詹科道而转京卿，奉使遍齐州汴州吴州，回首宦途如梦幻；廿年膺外任，历滇黔鄂湘以莅巴蜀，督师平石逆李逆蔡逆，殚心戎务识时艰。
门联
作者：骆秉章
朝代：清
体裁：联

西蜀遥开府；东华近作家。
寄怀鲍茝香夫人
作者：骆绮兰
朝代：清

羡君福慧有谁如，镇日金闺乐事馀。花院养姑春奉酒，篝镫课子夜钞书。旧传词翰留名久，新起楼台揽胜初。独我他乡飘泊甚，镜中愁见鬓萧疏。
玉晨观
作者：骆绮兰
朝代：清

地肺开金阙，天文应玉晨。灵风宵步斗，旭日晓朝真。阶净松能扫，门閒鹤自巡。碑应镌碧落，路已隔红尘。紫诰云边下，《黄庭》案上陈。山中陶宰相，世外魏夫人。果熟猿知采，丹成虎亦驯。华阳仙洞里，好领四时春。
登天平山憩中白云
作者：骆绮兰
朝代：清

身在云中不见云，登临忘却日将曛。回头欲辨来时路，只有泉声隔树闻。
登木末楼
作者：骆绮兰
朝代：清

载酒独登楼，凭阑四望收。江光初过雨，山意欲成秋。霸业随流水，孤城起暮愁。微茫烟树外，帆影落瓜洲。
重过扬州旧宅
作者：骆绮兰
朝代：清

维舟重到绿杨城，门巷萧条转眼更。邻妪相逢应识我，隔墙曾听读书声。曾将妆阁作诗坛，每日联吟到夜阑。十二年前题壁句，一时和泪拂尘看。
重过扬州旧宅·其一
作者：骆绮兰
朝代：清

维舟重到绿杨城，门巷萧条转眼更。邻妪相逢应识我，隔墙曾听读书声。
重过扬州旧宅·其二
作者：骆绮兰
朝代：清

曾将妆阁作诗坛，每日联吟到夜阑。十二年前题壁句，一时和泪拂尘看。
贺张百熙60寿联
作者：骆育焜
朝代：清
体裁：联

三辅吏民，同沾霖雨；九州学子，共祝松乔。